פרק א

חינוכו של אסטרטג

משה דיין נולד בדגניה ב־20 במאי 1915 לשמואל דיין ולדבורה לבית זלוטובסקי, אנשי העלייה השנייה.[[1]](#footnote-1) הוא נקרא על שמו של משה ברסקי, חבר דגניה א', שנרצח על־ידי בדואים בעת שרכב על פרדתו בדרכו להביא תרופות לשמואל שחלה. דיין היה בנם הבכור של שמואל ודבורה, ואחריו נולדו זוהר (זוריק) ואביבה.

שמואל דיין, יליד אוקראינה, הצטרף בגיל צעיר לתנועה הציונית, ועלה לארץ־ ישראל ב־1908. במשך כמה שנים עבד כחקלאי ביישובים שונים, כדי להכשיר את עצמו לעבודה חקלאית, וב־1911 הצטרף לקבוצת דגניה א', שהוקמה שנה קודם לכן. דיין היה שותף בולט בדיונים על דרכי ההגשמה של התנועה הקיבוצית ועל שיטות ההגשמה של האידיאליזם הציוני. דבורה הייתה צעירה אידיאליסטית, אף היא מאוקראינה, בת למשפחה יהודית מבוססת, שהתאכזבה מכישלון המהפכה של 1905, והחליטה לחפש לעצמה מולדת חדשה בארץ היהודים כפועלת וכמגשימה של חזון הסוציאליזם.

בפברואר 1913 הגיעה דבורה לדגניה, שם פגשה את שמואל. בספטמבר 1914, זמן קצר לאחר פרוץ מלחמת־העולם הראשונה הם נישאו. תנאי המחיה בדגניה באותה תקופה היו קשים. דבורה ושמואל סבלו מבריאות לקויה, וכך גם התינוק משה. בנוסף, העיבה על חייהם מחלוקת אידיאולוגית עמוקה בנוגע לאורח החיים בדגניה, ולכן החליטו לעבור לנהלל. חברים שהסתייגו מחיי השיתוף המוחלט בקבוצה חיפשו דרך להקים יישוב שיתופי המשלב משק משפחתי. שמואל נמנה עם החברים האלה שטענו כי הקבוצה מגבילה את חירות הפרט, וכי המושב הוא השיטה הנכונה הן ללאום והן לפרט.[[2]](#footnote-2)

בקיץ 1920 נסעו שמואל, דבורה ומשה לתל־אביב לשהות בה עד שיתארגן מושב העובדים הראשון, נהלל. באותה עת נרכשו על־ידי קק"ל אדמות נהלל מאפנדים (בעלי קרקעות) ערבים יחד עם אדמות נוספות בעמק יזרעאל. השטח היה בִּיצה גדולה. בספטמבר 1921 הגיעו ראשוני המתיישבים בנהלל, בהם שמואל ודבורה, בשיירת עגלות, והחלו בעבודות להקמת היישוב. בנהלל עברו על משה דיין שנות נערותו ובגרותו.[[3]](#footnote-3)

כבר מילדותו התחנך דיין על ערכים של ציונות מעשית.[[4]](#footnote-4) המסר שקיבל מאביו היה מימוש הציונות באמצעות כיבוש הקרקע. הצהרת בלפור ב־1917 הייתה ניצחון של הציונות המדינית, אך דיין האב הדגיש את החשיבות של כיבוש הקרקע: "וכאן יקירי התחלנו לכבוש את הקרקע, לא במלחמות כי אם בחריש ובעבודה ואז תישאר האדמה שלנו ולא נרד ממנה לעולם".[[5]](#footnote-5) האב גרס שהערבים נחותים, "וזו הייתה התורה שגדלתי על ברכיה והאמנתי בה - שהערבים נחותים, שודדים, מרצחים ומחוללי פרעות".[[6]](#footnote-6)

משה הילד היה קשור לאִמו, ועימה בילה זמן רב יותר. דבורה הקריאה לו ספרות רוסית שאותה למד לאהוב,[[7]](#footnote-7) בעקבות זאת הכיר היטב את כתביהם של טולסטוי, דוסטויבסקי, פושקין וגורקי.[[8]](#footnote-8) הביוגרף של דיין, שבתי טבת, תיאר אותו כילד רגיש, שבכה לא פעם, אם כי באופן חרישי.[[9]](#footnote-9) מנגד, דיין הוכיח עצמאות רבה מאוד, ומגיל צעיר שוטט לבדו בין דגניה ונהלל.

את אִמו העריך מאוד כאישה חכמה ואינטליגנטית, את אביו העריך פחות. עם אִמו הרגיש שאפשר להחליף דעות ולדון בדברים; אביו לעומתה היה קובע אמיתות נחרצות שלא ניתן היה לערער עליהן. דיין סבר שאִמו הייתה אדם פתוח יותר, ואמר עליה שהייתה "על גבול של ליברליות". הגישה הזאת באה לידי ביטוי בין היתר ביחס לערבים - בעוד אביו הסתייג מהם ושמר מרחק, אִמו אירחה אותם.[[10]](#footnote-10)

כבר בגיל צעיר גילה דיין חשיבה עצמאית ונון־קונפורמיסטית שאתגרה את הקו המקובל. עם בת דודתו שולמית שוחח על תוכניותיו לעתיד. בניגוד לתפיסתו של אביו, שראה את עתיד בניו בחקלאות, ולגישה הכללית שהייתה מקובלת בנהלל, שלפיה להשכלה יש חשיבות נמוכה מזו של ההכשרה לעבודה חקלאית, הביע דיין רצון להמשיך בלימודים, ואף להעניק לילדיו השכלה טובה יותר.

נוסף על הספרות הרוסית קרא דיין בעברית את כתביהם של אברהם שלונסקי ונתן אלתרמן וכן תרגומים לעברית של ספרות קלסית, בין היתר של יוהן גתה, היינריך היינה וג'ק לונדון. הודות לקריאתו התפתח דיין מבחינה תרבותית יותר מבני גילו בנהלל, ופיתח תחכום שלא היה אופייני ליתר הנערים שבחברתם בילה. לדברי טבת, התחכום הזה הוביל לתפיסת עולם מורכבת, שבה יש מקום לגוונים של אפור - זאת בשונה מן התפיסה של שחור-לבן שאפיינה רבים מבני דורו.[[11]](#footnote-11) כנער דיין היה פעיל בחוג נוער שנקרא "הצריף", שבמסגרתו הזמין מרצים וארגן דיונים. דיין אהב את הוויכוחים הרעיוניים. כבר אז התמקד בארגון הרצאות בנושאים ביטחוניים, והזמין מרצים בנושאי פוליטיקה ותרבות ערבית.[[12]](#footnote-12)

התפתחות יחסו ליריב הערבי

במשך כל חייו כחייל, כמצביא וכמדינאי, ניצב דיין בחזית המאבק של העם היהודי מול הערבים. בין שהיו אלה ערבים פלסטינים, עירוניים או כפריים (פלאחים), שבטי הבדואים הנודדים, ובין שהיו אלה ערבים תושבי המדינות השכנות מצרים, עיראק, סוריה, לבנון וירדן - המשותף לכולם היה היותם בני האומה הערבית, דוברי השפה הערבית, בעלי דת ואתוס משותפים.

ההוגה הצבאי הסיני בן המאה ה־6 לפני הספירה סון דזה אמר: "דע את עצמך ודע את אויבך, ואין לך מה לחשוש גם ממאה קרבות".[[13]](#footnote-13) משה דיין גדל בקרבת ערבים והיה במגע עימם במשך שנות התבגרותו. השקפתו עליהם ויחסו כלפיהם התפתחו בדרך בלתי אמצעית דרך הקשרים השונים, המגע האנושי והחוויות שבהם התנסה. במהלך השנים שבהן עוצבה תפיסת העולם שלו, פיתח דיין הבנה של נקודת המבט של הערבים בסכסוך ואכפתיות כלפיהם. בניגוד ליהודים רבים בני התקופה, שראו בערבים ברברים לא מתורבתים, דיין העריך את הקשר של הערבים לאדמה, ואף ראה בהם השתקפות בת־זמננו של בני ישראל כפי שחיו בתקופת התנ"ך.

כבר בהיותו ילד בא דיין במגע עם הערבים שאירחה אמו. כשגדל צירף אותו אביו לנסיעותיו לכפר הערבי מג'דל - לשם הוביל את החיטה שגידל לטחינה. בשביל דיין הבן זה היה מסע קסום. בעת שאביו התמקח עם הטוחן, הוא שמר על המטען של העגלה וזלל חלווה ותאנים שקנה אביו בכפר. במהלך הנסיעה הסביר האב לבנו שהערבים הם עובדי אדמה שכירים, שלא התפתחו במשך מאות שנים, שבכפרים שלהם אין שירותים ותשתיות ושהם עניים מרודים. הוא הוסיף שהם אשמים במידה רבה במצבם משום שהם עצלים. ואולם, דבריו אלה נפלו על אוזניים ערלות. דיין הוקסם מדמויות הערבים שראה. הוא התרשם מהיכולת של הערבים לשרוד בדלות הזאת ומכך שהם מסוגלים להסתפק במועט.[[14]](#footnote-14)

גם בעת החריש השדה, כשרץ אחרי מחרשת אביו, פגש דיין ערבים ובדואים. אחד מהם היה ילד ששמו ווחש חנחנא משבט ערב אל־מזריב. השניים היו לחברים וחרשו יחד במחרשה - ככל שהתיר להם שמואל האב.[[15]](#footnote-15) בנוסף, כשדיין הצעיר טייל עם חבריו לבית־הספר באזור שסביב נהלל, הוא פגש בין המטעים והמעיינות בערביי הסביבה. חבריו סיפרו: "משה התרועע עם ילדי הערבים יותר מאחרים. [...] במיוחד אהב את הפלאח הערבי, זה שמזיע ועובד. כולנו היינו חדורים בחיבה לאיש העמל, אבל למשה היה אליהם יחס מיוחד".[[16]](#footnote-16)

 דיין קרא ספרות רומנטית על חיי הערבים במדבר, בין היתר את הספר **בני ערב: ספורים** מאת משה סמילנסקי, שהופיע בשם העט חוג'ה מוסא.[[17]](#footnote-17) הוא אף כתב בעצמו סיפור שהתפרסם בעלון של נהלל. גיבורי הסיפור שלו היו עלי ומוסטפה, והוא וחבריו הצטרפו אליהם להרפתקאות במדבר. הם רכבו יחד על סוסות, לבשו בגדים בדואיים, ואימצו את מנהגיהם.

 בזיכרונותיו ציין דיין שבתקופה שבה חי בדגניה היחסים עם השכנים הערבים היו טובים בסך הכול. זאת למרות הרצח של משה ברסקי ב־22 בנובמבר 1913 והרצח של יוסף זלצמן ב־24 בנובמבר 1913. הוא כתב:

נוצר קשר בין עובדי אדמה. חברי הקבוצה החליפו ידע עם שכניהם, היו ביקורי נימוסין ועם שתי משפחות אף נקשרה ידידות קרובה. התקפות השוד והרצח על עובדים יהודים לא נעשו מתוך מניעים לאומיים: הכנופיות הערביות גזלו ושדדו גם את הפלחים הערבים - וגם להגנתם לא נקפה המשטרה אצבע.[[18]](#footnote-18) [...] עם בני השכנים הערבים נפגשנו בעיקר בשדות. [...] למדנו לפטפט ערבית, הכרנו אותם בשמותיהם, ואף נרקמו יחסי ידידות.

ואולם, לעיתים היו תקריות אלימות ביו היהודים ובין ערביי הסביבה. ב־22 בדצמבר 1932 חלה עליית מדרגה באלימות בין הצדדים בעקבות פצצה שנזרקה לתוך צריפו של יוסף יעקבי, תושב נהלל, שגרמה למותו ולמות בנו דוד בן ה־8. הרצח הזה גרם לתפנית ביחסים משום שמניעיו היו לאומיים - הרוצחים היו מתנועת קאסמיה מן העיירה ספוּריֶה שבגליל (ב־1949 הוקם בקרבת מקום המושב ציפורי).

דיין הסקרן, שלא קיבל את דבריו של אביו כפשוטם, רצה לחקור את התופעה מקרוב. הוא יצא לספוריה (ציפורי), וראיין את התושבים על התנועה. "הם אידיאליסטים, מצניעים לכת, מרבים להתפלל ופועלים מתוך מוטיבציה דתית ולאומית עמוקה", כתב.[[19]](#footnote-19) כשהבין טוב יותר את מניעי הערבים הוא עמד על סוד כוחם (כל זאת שנים רבות לפני עליית חמאס ותנועות אסלאמיות אחרות בישראל), והאופטימיות הפכה באחת לפסימיות בנוגע לסיכויים של חיים משותפים. הוא כתב על כך: "תופעת 'קאסמיה' זרקה אור על תהום לאומית, דתית ורגשית בין מגשימי הציונות לערבים; היא מפרידה גם כאשר אינה גלויה לעין".[[20]](#footnote-20)

הביקורים בספוריה אפיינו את התנהלותו של דיין במהלך כל חייו. הסקרנות הרבה והאומץ הקיצוני שלו גרמו לו לסכן את נפשו פעם אחר פעם, והיו שראו בהתנהגותו זלזול. מאפיין נוסף שלו, שבא לידי ביטוי הן בביקוריו בספוריה והן במהלך התפקידים הרבים שמילא היה שמעולם לא הסתפק בדיווחים או בסיפורים בלתי אמצעיים, ותמיד ביקש להגיע קרוב ככל האפשר לשטח ולראות את הדברים מקרוב וללא תיווך.[[21]](#footnote-21)

בשלב הזה נפערה תהום בין דיין ובין אביו בנוגע לראיית הערבים. אביו ראה בערבים שרצחו את יעקבי לא יותר מאשר "רוצחים מנוולים". הוא טען: "אנחנו מביאים להם קדמה - והם רוצחים אותנו בתמורה". לעומתו, הראייה של דיין הבן את הערבים הייתה מורכבת יותר. המחשבה שבבסיסה הייתה שהמניע של מעשי הערבים אינו רק שוד כפי שהיה בתקופת ה"שומר" אלא מניע לאומי.[[22]](#footnote-22) בעיני עצמם ובעיני בני עמם תנועת קאסמיה הייתה אידיאליסטית בהתאם לאמירה המפורסמת: "בשביל האחד טרוריסט ובשביל האחר לוחם חופש".

גם עם השבטים הבדואיים ששכנו סמוך לנהלל היחסים היו מורכבים. היו תקופות שבהן התקיימו יחסי שכנוּת טובים, והיו תקופות שבהן הצדדים התעמתו ביניהם. הצביון של העימותים היה כשל קטטות בחברות בעידן הטרום־מודרני - מסוג הסכסוכים אשר תוארו בתנ"ך, והן התקיימו ברמה הקיומית הבסיסית בין עובדי האדמה היהודים ובין הרועים הבדואים.

ההבנה שזהו סוג של עימות ראשוני טרום־מודרני, שבו כל צד מחזיק בעמדה הנתפסת בעיניו כצודקת, ליוותה את דיין גם בתִגרה המפורסמת שבה היה מעורב עם השבט הבדואי השכן, אל־מזריב, ב־20 בדצמבר 1934. זו הייתה אחת מקטטות רבות בין תושבי נהלל ובין רועי השבט, שעלו עם עדריהם על אדמות היישוב שהלך והתרחב. אמנם האדמה נקנתה על־ידי אנשי היישוב, אך לעובדה הזאת לא הייתה משמעות מיוחדת בעיני הבדואים שהיו רגילים מימים ימימה לרעות את עדריהם בשדות שמסביב ליישוב. בקטטה אלימה במיוחד, שהתפתחה בין הבדואים ובין קבוצה מאנשי היישוב שיצאו להרחיקם, הלם בדואי באלה בראשו של דיין ופצע אותו. למרות המכה המשיך דיין לזרוע עד שהתמוטט. עדי ראייה סיפרו שהיה זה ווחש, חבר הילדוּת של דיין, שהלם בו באלה מאחור. אחרים הצביעו על בדואי אחר מבני השבט.[[23]](#footnote-23) דיין עצמו הבין את רגשותיהם ומניעיהם של בני השבט:

בליבי לא שמרתי טינה לווחש או לשבט המזריב. דורות נהגו לרעות בוואדיות שמרון ולהשקות עדריהם במעיינות שעברו עתה להיות קניינינו. מבחינתי - הקרן הקיימת גואלת את הקרקע; אולם בעיני ווחש ועבד אל־מג'יד הדברים נראים ואף מוחשים אחרת. נאמר להם לסלק את אוהליהם מן הוואדי שגרו בו הם, אבותיהם ואבות אבותיהם. שישה חודשים אחר כך הזמנתי אותם למסיבת נישואיי. הזמנתי נתקבלה ברצון; המזריב באו בהמוניהם.[[24]](#footnote-24)

ואכן דיין התחתן עם בחירת ליבו רות ב־12 ביולי 1935, כשבין האורחים בני אל־מזריב.[[25]](#footnote-25)

הקִרבה לטבע וחייהם הפשוטים של הערבים בסביבתו של דיין באותן השנים קנו את ליבו. הוא היה אופטימי בשלב הזה בנוגע לסיכוייהם של שני העמים לחיות בשלום יחדיו: "יחסי לערבים, שכנינו, היה חיובי. אהבתי את דרכי חייהם והערכתים בתור עמלים, קשורים לקרקע וטבועים בנוף הסובב אותי. לא היה לי ספק שאפשר לחיות איתם בשלום. הם בישוביהם ובדרך חייהם, ואנו - בשלנו".[[26]](#footnote-26) היחס הזה לערבים התחזק בעקבות טיול שערך באזור בית שאן שבמהלכו אירחו בדואים אותו ואת חבריו בסבר פנים יפות במאהל שלהם. אין זו הפעם היחידה שזכה במהלך סיוריו לאירוח ולהגנה של מכובדי הכפרים, והדבר הזה הותיר עליו רושם רב. דיין וחבריו הצטלמו עם האמיר המקומי (האמיר דיאב) שפרש עליהם את חסותו. שנים לאחר מכן טרח דיין לאתר את אותו אמיר ולשלוח לו את התמונות מן הביקור.[[27]](#footnote-27)

ב־5 באוקטובר 1939 נעצר דיין על־ידי הבריטים יחד עם 42 מחבריו - מ"ג אסירי ה"הגנה" - בגין החזקת נשק לא חוקי. המעצר זעזע את היישוב היהודי. הם נכלאו בכלא עכו, שבו ישבו גם ערבים. דיין חש שותפות גורל בינו וביניהם. במכתב שכתב לאחיו זוהר ולאחותו אביבה ציין:

למעשה רוב הערבים היושבים פה הם גם אסירי המאורעות, כלומר מייצגים את יחס הערבים כיום אלינו. ובכל יום תהלוכה זו מסתובבת "בטיול" כשקצין וסרג'נט אנגלים "משגיחים" עליה. היחסים האישיים בינינו והרביזיוניסטים ובין הערבים - טובים מאוד (את המכתב אני כותב בעיפרון ששאלתי מאנשי כנופיית אל־קאסם). רוב אנשי הכנופיות הם אידיאליסטים ומאמינים דתיים ולא שכירים. והסבל האישי - מאחד.[[28]](#footnote-28)

בתחילה שרר מתח רב בכלא בין הערבים והיהודים, אולם במהלך הזמן נשבר הקרח, והתפתחו יחסי כבוד בין הקבוצות. דיין ראה זאת כהזדמנות ללמוד עוד על נקודת המבט של הצד הערבי, ולהעמיק את הבנתו במניעיהם. הוא כתב:

מה בעצם מסתובב בראש של הערבי שפתאום הוא בא ועושה פרעות ביפו. אינני חושב שהגעתי למסקנה, אבל התחלתי להבין אותם, שיש פה איזה דבר, שזה לא האיש הרע והאיש הטוב. ביטאתי את זה כך שבחיי יום־יום לא היה לי אנטגוניזם לערבים כפרטים. הייתה לי ידידות לערבים רבים, החל באלה שנפגשתי איתם בסביבות נהלל ובבית־הסוהר. אמרתי לי, שני עמים הנמצאים בשני צדי המתרס, אבל אין כאן איבה אישית, לא של רוצח ונרדף. לא כך.[[29]](#footnote-29)

הקשרים האישיים שיצר דיין באו לידי ביטוי בכך שב־1942, לאחר ששוחרר מן הכלא, הוא הוזמן כאורח הכבוד בחג הכלולות של עבד עבידת, חבר באחת הכנופיות. לאחר פרוץ מלחמת העצמאות גייס דיין את עבידת כסוכן מודיעין שלו.[[30]](#footnote-30)

קשר נוסף של דיין היה עם רשיד טאהר, גשש בדואי, שהיה קודם לכן ראש כנופיה. טאהר הכיר היטב את סוריה ולבנון ויצאו לו מוניטין של לוחם אמיץ. למרות החששות של הסובבים אותו בנוגע לאמינות האיש, החליט דיין לצרף אותו כגשש שישמש את הכוח בפעולה שאליה יצאו בסוריה ובה איבד את עינו. בפעולה הזאת אעסוק בהמשך הספר, אך ראוי לציין כאן כי רשיד לחם בה ביעילות ובאומץ בראש הכוח. הוא אף ליווה את דיין במסע הפינוי הארוך עד הגעתו לבית החולים הדסה בחיפה.[[31]](#footnote-31) במקרה הזה הוכיח טאהר את נאמנותו לחברו לנשק, וזאת בניגוד לדימוי רווח שהערבים הם בוגדניים.

**לוחם צעיר**

כבר מגיל צעיר אחז דיין בנשק, ולקח חלק במשימות של הגנה ושמירה. הוא כתב על כך:

מגיל שאני זוכר את עצמי, אני זוכר שהיה רובה בבית עם כדורים. ההכרה (שלי) עם הנשק הייתה כמו ההכרה שלי עם המשק. כמו שאיני זוכר מתי התחלתי לחלוב, כך אינני זוכר מתי התחלתי לטפל בקרבין של אבא.[[32]](#footnote-32)

הקרבין הגרמני היה מוסתר בבית בשק. בתחילה קיבל דיין רשות לחזות באביו כשהוא מנקה אותו ואת כדוריו. לאחר מכן הותר לו לנקותם בעצמו, ובהמשך אף לטעון את הקרבין. בגיל 10 כבר ירה במטרות, בין היתר בבקבוקים, אבל נשק משלו היה לו רק בגיל מאוחר יותר. בגיל 14 (1929) כשהזעיקו את הגברים של הכפר (כפי שהיה נהוג אז במקרה של איום על מישהו במשק) היה דיין מהראשונים שרצו והגיעו למקום האירוע - למרות גילו הצעיר.[[33]](#footnote-33)

בעקבות מאורעות 1929 הצטרפו תושבי נהלל ל"הגנה" וקיבלו נשק ומדריכים.[[34]](#footnote-34) בין היתר הצטרפה לארגון קבוצת נערים, בהם דיין. תפקידם היה לשמור על אזור ההדרכה ולהתריע על התקרבות בריטים למקום. בשלב השני עברה החבורה אימוני קרב מגע (שבאותה תקופה נקראו קפ"פ) ואימוני נשק.[[35]](#footnote-35) ב־1931 השתייך דיין לחבורת נערים רוכבים שפטרלו בשדות נהלל. הנערים הודרכו ברכיבה כקוזקים על־ידי נחום חבינסקי ויוסף דרומי, ששירתו בעבר בצבא הצאר. דיין הוקסם מסיפוריהם, ובדמיונו ראה את עצמו כקוזק רכוב על סוס.[[36]](#footnote-36) שנים לאחר מכן הדימוי הזה היה לו לרועץ - ראש הממשלה ויריבו הפוליטי לוי אשכול כינה אותו "קוזק".[[37]](#footnote-37) הרוכבים התקיפו את חבורות הרועים הבדואיות, שעלו על השדות עם עדריהם, כדי לפזר אותם. גם במקרים האלה הוכיח דיין אומץ לב ועוז רוח, וחבריו העידו שהייתה לו יכולת של "מנהיגות קרבית". הוא לא היה החזק או המהיר ביותר, ולמרות זאת התבלט ונתן את הטון.[[38]](#footnote-38)

ב־1933 עבר דיין קורס ראשון ב"הגנה" - הפעלת מכשירי מורס והליוגרף (מכשיר איתות באמצעות הטלת הבהקי אור קצרים של קרני השמש על־ידי מערכת מראות).[[39]](#footnote-39) לאחר מכן ניצל דיין הזדמנות, והצטרף לקבוצת בנייה שירדה לעבוד בתל־אביב. במהלך שהותו בעיר הגדולה הוא ביקר בתיאטרון ובקונצרטים, והרחיב את השכלתו הכללית.

ב־1934, לאחר שחזר דיין לנהלל, התרחשה הקטטה עם בני שבט אל־מזריב. העובדה שהמשיך לזרוע בעת שהיה מוקף בדואים שיידו בו אבנים והִכו אותו באלות עד שהתמוטט, עשתה רושם עז על כל הצדדים המעורבים בסכסוך.[[40]](#footnote-40) הסיפור אף נכנס לעיתון, וכנראה זו הייתה הפעם הראשונה שבה דיין היה במרכזה של ידיעה עיתונאית. בכל מקרה אין ספק שבשל המקרה הוא נהפך לגיבור מקומי בנהלל.

***גיוס לנוטרים***

ב־12 ביולי 1935 התחתן משה דיין עם רות, ולאחר החתונה נסעו בני הזוג הצעירים ללונדון למשך חצי שנה, כדי להכיר את העולם הגדול. הוריה של רות מימנו את הנסיעה.[[41]](#footnote-41) בניגוד לרעייתו, דיין התגעגע מאוד לארץ, ולא חש שם בנוח. בפברואר 1936 חזרו השניים לארץ, והצטרפו לגרעין שמרון, שאותו הקימו יוצאי נהלל, ואנשיו היו ממייסדי חניתה.[[42]](#footnote-42) באפריל פרץ המרד הערבי. פרק חדש בחינוכו הצבאי של דיין החל כשהתגייס לנוטרים - כוח האבטחה החדש שהקימו הבריטים. דיין ציין ביומנו שהיו אלה צעדיו הראשונים בפעילות צבאית. הנוטרים גויסו ככוח עזר של המשטרה הבריטית. אנשי אחת מיחידות הנוטרים, משטרת היישובים העבריים, היו כפופים לארגון ה"הגנה" וגויסו דרכו. המשכורת, הנשק והמדים ניתנו לנוטרים על־ידי הבריטים.[[43]](#footnote-43) במאי 1936 גויסו עשרות הנוטרים הראשונים, ונשלחו להגנת היישובים בעמק הירדן ובעמק יזרעאל. במהלך 1937, בשל החמרת המאורעות, גייסו הבריטים נוטרים נוספים, ומספרם הגיע ל־15 אלף איש. הם חולקו לעשרה גדודים על־פי אזורים. דיין גויס לגדוד שהיה אחראי על נהלל, ובשלב זה סיירו הנוטרים גם מחוץ לערים בשטחים כפריים ובשדות. אמנם באופן פורמלי הם היו תחת פיקוד בריטי, אך בפועל היו תחת פיקוד ה"הגנה".[[44]](#footnote-44)

היחידות, שצוידו בטנדרים, נועדו לפטרל ולתת תגובה מהירה. הבריטים היו זקוקים למדריכים בני המקום, ודיין, שהכיר היטב את העמק וסביבתו, מוּנה לאחד המדריכים. תפקידה העיקרי של הפלוגה היה למנוע חבלה בצינור הנפט שעבר מכִּרכּוכּ שבצפון עיראק לחיפה. הנפט היה עיראקי, אבל הבעלוּת על החברה הייתה בריטית. הלוחמים הערבים נהגו לחורר את הצינור, לתת לנפט לזרום ואז להצית אותו - דבר שגרם לבעֵרה ממושכת. פעולתם גרמה נזקים כספיים כבדים, ושיבשה את הספקת הנפט לבריטניה.

לצורך שמירה על הצינור הציבו הבריטים את הגדוד הסקוטי ואת גדוד רובאי יורקשייר, ודיין עשה שימוש באנגלית שלמד בבית־הספר ובעת בביקור בלונדון עם רות כדי לתקשר איתם. זה היה המפגש הראשון של דיין, שגדל כלוחם־חקלאי והשתתף בעימותים עם הערבים, עם צבא מקצועי, היררכי וממושמע שפועל על־פי תרגולות ונהלים, ומקיים שגרה של מסדרים ותורנויות. דיין לא התרשם במיוחד מהיכולת של הבריטים בהתמודדות עם החבלנים הערבים. לחבריו סיפר שהחיילים הבריטים לא היה מיומנים בשדאוּת, לא היו כשירים למשימות מן הסוג הזה ושהם היו אדישים, רועשים ומסורבלים, ולמעשה הסתפקו בעצם נוכחותם באזור.[[45]](#footnote-45) דיין הפיק לקחים טקטיים מובהקים בנוגע ללוחמה זעירה, לא סדורה, בעיקר על דרך השלילה, מהתנסותו זו עם הבריטים. וכך כתב ביומנו:

בשמונת חודשי פעולתי עם צבאות הוד מלכותו חזיתי באוזלת ידו של צבא סדיר, הפועל לפי שגרה נגד מחבלים המכירים את השטח, נעים ברגל, מעוּרים ומעורבים באוכלוסיית המקום ובוחרים להם מקום ושעה נוחים לפעולה. היה ברור שהדרך ללחום בכנופיות היא נטילת היזמה לידינו. יש להקדים ולתקוף אותם בבסיסיהם ולארוב להם בעת תנועתם.[[46]](#footnote-46)

היו אלה התנסויות ראשונות של דיין בהתמודדות עם לוחמה לא סדורה - שהייתה אחד מן הנושאים המרכזיים שבהם עסק כל חייו ובמשך כל תפקידיו.

ב־1937 נשלח דיין לקורס סרג'נטים (סמלים) של הצבא הבריטי, שהתנהל בשפה האנגלית במחנה צריפין על־ידי ה־2nd Battalion Black Watch Regiment. עד מהרה הבין שהחלק הצבאי שכרוך בצחצוחי הנעליים ובתרגילי סדר לא בשבילו. רוחו המרדנית, האינדיווידואליסטית והחופשית לא התאימה לשגרה שכללה בזבוז זמן מן הסוג הזה. עם זאת הוא הבין את הצורך של צבא האימפריה הבריטית "בבולשיט הזה", כפי שכינה זאת, מכיוון ששום גוף גדול לא יכול להיות מנוהל ללא אחידות, משמעת וסדר. [[47]](#footnote-47) ואולם, הקורס לא הועיל לו להתמודד עם האתגרים הצבאיים שניצבו בפניו באזור העמק.

 באביב 1937 מוּנה דיין למפקד המשמר הנע של יחידת הנוטרים בנהלל. הגישה שאפיינה אותו בתפקיד הזה הייתה נקיטת יוזמה ופעילות התקפית. הגישה הזאת הייתה משותפת, אף כי לא תיאמו אותה ביניהם, למפקדים בולטים אחרים, בהם יצחק שדה ויעקב דורי.[[48]](#footnote-48) לימים נקראה הגישה הזאת "יציאה מהגדר", והייתה מזוהה יותר מכול עם שדה.[[49]](#footnote-49) בתקופת שירותו כנוטר כתב דיין חוברת שכותרתה "שדאות", שעסקה בהיבטים שונים שלה, בהם הכרת השטח וניצולו ללחימה זעירה, הצבת מארבים, התגנבות וסיורים. החוברת שימשה למערכי שיעור, ודיין שלח אותה ליעקב דורי, ששימש מפקד מחוז צפון של ה"הגנה" וראש לשכת ההדרכה של ה"הגנה". דורי התרשם מאוד מן החוברת, ואף שלא יצאה לאור כחוברת רשמית, היא השפיעה על מערכי ההדרכה של ה"הגנה". בחוברת נמתחה ביקורת על הנוקשות של צבא סדיר, ובמקום זאת הוצעו בה ידע וכשירויות בהתאם למצב המשתנה בשטח - גישה שאפיינה את דיין במהלך הקריירה שלו שנים לאחר מכן. דיין עצמו תרגל את שיטתו בפשיטות שקטות עם אנשיו לתוך מתחמים מוגנים של ה"הגנה". באחד הימים התגנב לבסיס ג'וערה של ה"הגנה", שבו התקיימו רוב הקורסים של הארגון עד הקמת צה"ל. שומרי הבסיס טענו שהחדירה הזאת אינה בבחינת הישג משום שנעשתה בניגוד לכללים. דיין התייחס בביטול לטענה הזאת ואמר שבמציאוּת אין כללים במלחמה, ויש לפעול בהם בהתאם למצב בשטח. הוא הוסיף שהדבר העיקרי הוא התוצאה.[[50]](#footnote-50)

***קורס מפקדים והיכרות עם יצחק שדה***

השלב הבא בהתפתחותו הצבאית של דיין היה קורס מפקדי מחלקות של ה"הגנה" שנמשך שישה שבועות. דיין סבר שהקורס הזה היה טוב יותר מהקורס שעשה בצבא הבריטי. זה היה הקורס הראשון שהוגדר במפורש "קורס מפקדי מחלקות".[[51]](#footnote-51) רוב האימונים היו אימוני שדה ביום ובלילה, רבים מן המשתתפים בקורס היו לימים שדירת הפיקוד של צה"ל.[[52]](#footnote-52) ייחודו של הקורס הזה היה בכך שהוא הוקדש כולו לתרגול קרבי, התמקד באימונים שגרתיים של יחידות והושם בו דגש על פעולה של כוח נייד - זאת בעקבות הניסיון של יחידות הפו"ש (פלוגות השדה של ה"הגנה") שהצטבר במרד הערבי. התרגול התמקד בעיקר במסגרת המחלקה והכיתה הרגלית. לעיתים פעלו כמה מחלקות במקביל, דבר שהיה בבחינת חידוש. דגש מיוחד הושם על הגישה העקיפה: ניצול נקודת תורפה של האויב למשל, תקיפה מן האגף. בנוסף, הודגשו בקורס דמותו של מפקד המחלקה ותפקידו. ברובד העיוני למדו החניכים את תורותיהם של ההוגים הקלאסיים, בהם קרל פון קלאוזביץ, ושל בני תקופתם המשפיעים, בהם ג'ון פרדריק פולר ובאזיל לידל הארט. כמו כן למדו בקורס על הטקטיקה של הצבא הגרמני ועל המבנה שלו לאחר מלחמת־העולם הראשונה. [[53]](#footnote-53)

בקורס הכיר דיין לראשונה את יצחק שדה שהקים לימים את הפלמ"ח.[[54]](#footnote-54) דיין התרשם עמוקות מ"הזקן", מאומץ ליבו, מההעזה שלו וממקוריותו. בקורס הכיר לראשונה גם את יגאל אלון, שהיה בין המנהיגים הצעירים והמבטיחים, אך בין השניים, שהיו בעלי אופי שונה, הייתה יריבוּת.[[55]](#footnote-55)

אבן הדרך המשמעותית הבאה בהתפתחותו של דיין הייתה העלייה לחניתה על גבול לבנון ב־21 במרס 1938. על רקע המרד הערבי הייתה הקמת חניתה ציון דרך שהיה מעין שיא בהקמתם של כ־50 יישובים בשיטת חומה ומגדל - שיטה שפותחה להקמה מהירה של יישובים באמצעות שימוש במבנים מודולריים, כך שהיישוב יהיה מוכן בִּן לילה. סביב היישוב הוקמה חומה, הוצבו בו מגדל לתצפית ולקשר והוקמו אוהלים למגורים וחדר אוכל. לשם הגנת המקום הוקם כוח מיוחד של הפו"ש ושל נוטרים, שרוכזו ממקומות שונים בארץ. על העלייה לחניתה פיקד יעקב דורי; על הכוח פיקדו יצחק שדה וסגניו משה דיין ויגאל אלון. כבר בערב, כשסיימו להכין את המקום, נפתחה עליהם התקפה עזה, שהייתה כנראה טבילת האש המשמעותית של דיין.

בחצות נערכה התקפה ראשונה על חניתה. כוח ערבי גדול היה ברתק, וכוח אחר התקרב למרחק של 30 מטרים מן היישוב החדש. למגינים היו 120 רובים, והם הצליחו להדוף את הערבים במחיר של שני הרוגים. דיין דיווח ששדה רצה להוציא יחידה החוצה לפעילות התקפית ולא להסתפק בהגנה, אבל דורי לא אישר פעולה כזאת שכן היא נראתה לו מסוכנת מדי.[[56]](#footnote-56) התקפה שנייה אירעה ארבעה ימים לאחר מכן - כנופיה ערבית תקפה קבוצת פועלים שסללו דרך ליישוב. מחלקה בפיקודו של שדה הסתערה עליהם והניסה אותם מן המקום. שדה שיבח את דיין ואלון על חלקם בפעולה.[[57]](#footnote-57)

אירוע העלייה לחניתה הונצח בתמונה המפורסמת של יצחק שדה המחבק שני סמלים צעירים מכוח הנוטרים - משה דיין מימינו ויגאל אלון משמאלו - כשהם במדים. על גב התמונה כתב חיים ויצמן, נשיא ההסתדרות הציונית והסוכנות היהודית, את המילים הנבואיות: "המטה הכללי".[[58]](#footnote-58)

***צ'רלס אורד וינגייט והשפעתו***

דב ירמיה, אחד ממפקדי ה"הגנה", סיפר על הגעתו של קפטן צ'רלס אורד וינגייט לחניתה: "לילה אחד באה מונית לחניתה ודמות מוזרה מאוד ירדה ממנה. הוא נשא שני רובים, מילון וכמה עיתונים עבריים. הסתכלנו בו בתימהון. התפלאנו איך העז לבוא ביחידוּת בלילה. דבר זה עשה עלינו רושם כביר".[[59]](#footnote-59) וינגייט הוכיח את מגיני היישוב על כך שאינם יוצאים מן הגדר ואינם יוזמים התקפות על האויב.[[60]](#footnote-60) וינגייט, ששילב סמכות מקצועית של קצין בריטי מנוסה עם כריזמה אישית בלתי רגילה, עודד את היוזמה וההתקפיות של דיין.

צ'רלס אורד וינגייט (1944-1903) היה קצין בצבא הבריטי, שהתמחה בלוחמה זעירה (גרילה). ב־1936 הגיע וינגייט לשרת בארץ־ישראל לאחר תקופה שבה פעל בסודאן ובאתיופיה. בארץ יזם את הקמתן של פלגות הלילה המיוחדות של ארגון ה"הגנה", ובשל כך כונּה "הידיד". וינגייט שהה בארץ כשנתיים וחצי בלבד (עזב את הארץ במאי 1939), אך הרושם שהשאיר על אנשי היישוב וה"הגנה" היה אדיר. הוא היה איש צבא מקורי, נועז ובעל חזון. דרכי פעולתו ואופן חשיבתו בנושאים צבאיים היוו תשתית חשובה לבנייתו של כוח המגן העברי, שהפך כעבור כעשור לצה"ל. תפיסתו הצבאית כללה איסוף מודיעין מדויק לפני המבצע, יוזמה, התקפיות, ניצול היתרון של הלילה, שימוש ביחידות קטנות ומובחרות וכן העברת הלחימה מהר ככל האפשר לשטחו של האויב. הכללים האלה הפכו ליסודות של תורת הלחימה של צה"ל בראשיתו. התפיסה הזאת הייתה שונה לחלוטין מזו שקדמה לה - שמירה פסיבית על היישובים והצבת מארבים. וינגייט פעל במערכה על בורמה במהלך מלחמת־העולם השנייה, ונהרג בהתרסקות מטוס במרס 1944. צה"ל רואה בו את אחד האנשים שהשפיעו ביותר על הקמתו ועל דרכו עד היום.

וינגייט היה ממוצא סקוטי, ומשפחתו השתייכה לכנסייה קטנה שפרשה מהכנסייה האנגליקנית, ונקראה "אחוות פלימות". הכנסייה הזאת ייחסה חשיבות רבה לברית הישנה (התנ"ך), ראתה ביהודים את העם הנבחר והאמינה בנבואות יום הדין. וינגייט תמך במפעל הציוני ממניעים דתיים. הוא האמין שמלחמת יום הדין תתרחש במגידו, וסבר שעל היהודים להיות מוכנים לקראתה. הוא הוכשר כקצין תותחנים, ולאחר מכן שימש קצין מודיעין. וינגייט, שדגל תמיד ביוזמה התקפית, הוצב בסודאן ובלוב, שם התמחה בלוחמה זעירה ופיתח שיטות חדשות של מארבים ופשיטות. הוא היה מוחצן, וגישתו הצבאית הלא קונוונציונלית עלתה בקנה אחד עם אישיותו חסרת העכבות, שלעיתים נדמה היה כגובלת בטירוף. וינגייט הגיע לישראל בספטמבר 1936, והוצב כקצין מודיעין במטה של גנרל ג'ון דיל. ב־1937 החליף את גנרל דיל גנרל ארצ'יבלד ויוול, שקיבל את המלצותיו של וינגייט בנוגע לדרך שאותה יש לנקוט כדי להתמודד עם היריב הערבי בארץ־ישראל. ואולם, למעשה רק מחליפו של ויוול, גנרל רוברט היינינג, תמך בגיוס יהודים ליחידות הבריטיות. בעקבות מחקר מקיף שערך וינגייט על דרך הפעולה של הכנופיות, שכלל שיחות עם ראשי ה"הגנה", נוצרו קשרים אמיצים עם ראשי ההנהגה של היישוב, והתחזקה אמונתו במטרה הציונית.

ב־5 ביוני 1938 הגיש וינגייט דוח שבו המליץ על הקמת פלוגת לילה מיוחדות (Special Nights Squads) שבראשן הוא יעמוד, ושמטרתן להביס את הטרור בצפון ארץ־ישראל בשיטות לחימה חדשות שלא נוסו עד אז. בשלוש הפלגות הראשונות שהוקמו חלק גדול מן החיילים היו חברים של דיין מחניתה.[[61]](#footnote-61) בסיס הפלגה שהוביל וינגייט היה בעין חרוד, ומטרתה הייתה שמירה על צינור הנפט – אותה, משימה שאותה מילאו בהצלחה מועטה אנשי הגדוד הסקוטי וגדוד רובאי יורקשייר שאליהם הצטרף דיין שנתיים קודם לכן. המשימה המידית של וינגייט, שהייתה תנאי לאבטחת האזור, הייתה השתלטות של פלגתו על פעילות לילית, בעוד שעד אז פעלו בלילה רק הכנופיות הערביות.

וינגייט הרשים את שותפיו היהודים, ודיין בהם, בהתמצאות שלו בשטח, בהעזה שלו ובתושייתו הרבה. בניגוד לקצינים בריטים אחרים, ובדומה לדיין, הוא סלד ממסדרים, מביקורות, מהצדעות ומצעידות ומיתר הסממנים של צבא סדיר, אבל הקפיד מאוד על ניקיון הנשק שלו ושל חייליו ואת מבצעיו תכנן בקפידה. ההתנהלות הזאת אפיינה בהמשך הדרך את מפקדי צה"ל לדורותיהם. תורתו הייתה מושתתת על עקרונות של ניידות רבה, יוזמה והתקפיות, מודיעין, תחבולה וחשאיות (הסחה, הטעיה התגנבות והפתעה)[[62]](#footnote-62) - עקרונות שהתאימו לצבא קטן ודל באמצעים, ועל כן אומצו בהתלהבות על־ידי מקימי צה"ל. עד מהרה שלטו הפלגות בלילה, והצליחו להפסיק את ההתקפות על צינור הנפט.

דיין פגש את וינגייט ב־1938 בסמוך לנהלל. באותה עת ערך וינגייט מחקר על הכנופיות הערביות. וינגייט הרצה בפני גרעין שמרון, שאליו השתייך דיין באותה תקופה, בעברית משובשת על שיטת המארבים שלו. לאחר ההרצאה סייר וינגייט באזור עם מארחיו, ונתן בשטח הסברים על הטקטיקה שלו. שליטתו של וינגייט בניווט ובשׂדאות הותירה רושם עז על דיין. הוא אמר שווינגייט הוא "גאון צבאי פורץ דרך ומורד במוסכמות".[[63]](#footnote-63) וינגייט הפך למופת ולדמות לחיקוי, ובינו ובין דיין נוצר קשר קרוב יחסית. הדרך שבה הנהיג וינגייט אנשים, כמו מנהגו לשתות ולאכול בשטח רק לאחר שווידא שחייליו אכלו ושתו לפניו, או ההתעקשות שלו להוביל את ראש טור הפשיטה בניגוד לפרקטיקה של שליחת סיירים לפני הטור המתקדם, הדגימו לדיין מהי מנהיגות קרבית במיטבה.

אחת הפעולות המוצלחות והידועות של וינגייט הייתה פעולה שביצעה יחידתו יחד עם דיין והמשמר הנע. זו הייתה התקפה על מאהל בדואי ליד הכפר אל־עוַאדין, ששימש תחנת מעבר להעברת נשק לשומרון ותחנת יציאה לפשיטות חבלה ושוד של הכנופיות. בראש הכנופיה עמד יוסף אבו דורה, מאנשיו של פַוזי אל־קאוקג'י, לימים מפקד צבא ההצלה, שנודע במיוחד עקב לחימתו נגד היישוב היהודי במאורעות 1936-1939 ובמלחמת העצמאות.

התוכנית שהגה וינגייט הייתה מבוססת על תחבולה: משאית עצרה במרחק של כ־1 ק"מ מן הכפר, סמוך למסילת הברזל, וירדו ממנה אנשים שהתחפשו לפועלי מסילה. זו הייתה חוליה של אנשיו של דיין ששימשו פיתיון. בתוך המשאית הסתתרו אנשיו של וינגייט חמושים בשני מקלעי לואיס. הערבים, שראו בפועלים טרף קל, מיהרו להסתער עליהם, ואז נקצרו באש המקלעים שהוחבאו במשאית. בהלה אחזה בערבים והם נפוצו לכל עבר, אבל אז נתקלו במארבים של וינגייט שהיו ממוקמים לאורך הצירים שיצאו מן הכפר. בפעולה נהרגו 14 ערבים, שלושה נשבו ועשרה הצליחו להימלט. רובם פצועים.

צבי ברנר שהשתתף כמפקד בפעולה והיה מקורב לווינגייט, העיד שהרעיון התחבולני להסתוות כפועלי מסילה היה של דיין. הערכתו של וינגייט לדיין התחזקה בעקבות האירוע הזה - וינגייט זיהה בדיין תכונות שהעריך במיוחד כמו העזה ויצירתיות. בעניין ההעזה - בעת הפעולה היה דיין אחד האנשים שהתחפשו לפועלי מסילה, תפקיד שחשף אותו לסכנה רבה.[[64]](#footnote-64)

כאמור, וינגייט השפיע מאוד על דיין, והתווה את הדרך בכל הנוגע לארגון יחידות המתמחות בלוחמה זעירה ובאנטי גרילה. היחידות האלה פועלות על־פי עקרונות הגרילה אבל נהנות מן היתרונות שמציע גוף צבאי גדול, בהם ציוד ואימון. הוא ניתח היטב את הקרקע לפני כל פעולה, והתעקש לפעול בלילה. כמו כן פעל לעיתים קרובות במתכונת של פשיטות ומארבים - צורות קרב שיאפיינו את צה"ל שנים לאחר מכן בהתמודדותו עם גרילה וטרור.

נושא נוסף שבו הושפע דיין מווינגייט היה פעולות התגמול. כבר אז היה ברור שלא תמיד ניתן למנוע את התקפות הערבים. דוגמה לכך הייתה ב"ליל טבריה הנורא" ב־2 באוקטובר 1938. בעוד וינגייט וכוחותיו היו מרוכזים במקום אחר בשל מידע מַטעה התרחשה התקפה ערבית שבה נרצחו 19 יהודים בעיר - 11 מהם ילדים.

בתגובה הוביל וינגייט פעולות תגמול בכפרים הערביים דבוריה, לוביא וחִטין. גם דיין יזם כמה פעולות תגמול - באחת מהן התחפשו הוא וחבריו לחיילים בריטים, נכנסו ללב הכפר ופוצצו את בית המֻחת'אר. בהמשך אירעו מקרים שבהם יזם דיין פעולות על דעת עצמו ללא קבלת אישור מן הממונים עליו.[[65]](#footnote-65) לא תמיד נפגעו בפעולות האלה רק המעורבים הישירים, אולם התגבשה הגישה שמכיוון שלא ניתן למנוע בכל מקום את פעילות הכנופיות, הדרך היחידה האפשרית היא להרתיע. את הגישה הזאת פיתח דיין בשנים שבהן עיצב את צה"ל ואת תפיסת הביטחון של ישראל. המאפיין של פעולות מקומיות ללא אישור של סמכות גבוהה היה הצד הבעייתי של עקרון היוזמה. בשנים שלאחר מכן גילה דיין הבנה לפקודיו שנטלו יוזמה מקומית, ולא תמיד ביקשו את אישור הממונים.

***בכלא הבריטי***

התקופה שבין אוקטובר 1939 ויוני 1941 הייתה המכריעה בעיצוב אישיותו ותפיסת עולמו של דיין.[[66]](#footnote-66) בתקופה הזאת הוא ישב בכלא בגין החזקת נשק לא חוקי לאחר שנגזר עליו מאסר לעשר שנים. בעת שהותו בכלא חווה דיין היפוך תפקידים דרמטי יחד עם כל חברי ה"הגנה". בעוד שבמהלך המאורעות הוא נמנה עם הכוח הלגאלי שנלחם בחתרנות הערבית, הפכו הוא וחבריו בן לילה לכוח החתרני עצמו - הצייד הפך לניצוד. כך חווה דיין בעצמו את תחושת הרדיפה ואת ניסיונות ההסתתרות של לוחמי גרילה - שהיו נחלת אויביו עד אותה עת, הערבים מזה וחברי הארגונים הפורשים, האצ"ל והלח"י, מזה.

הרקע לדברים היה מלחמת־העולם השנייה, שהתרחשה במקומות רחוקים מארץ־ישראל אך השפיעה גם עליה. הבריטים, ששלטו בארץ־ישראל, התמקדו באתגר העצום של המלחמה. ב־17 במאי 1939 פורסם "הספר הלבן" שהגביל את העלייה היהודית לארץ־ישראל, ואסר על יהודים לרכוש קרקעות מערבים באזורים רבים בארץ. את שיתוף הפעולה בין ה"הגנה" ובין כוחות הביטחון הבריטיים החליפה עוינות וחשדנות כשהבריטים עצרו חברים בארגון ה"הגנה" בגין החזקת נשק לא חוקי.

בעקבות האירועים, ובשל החשש מפשיטה של הבריטים על מחנה האימונים שבו הוחזק נשק לא חוקי, העתיק ארגון ה"הגנה" את קורסי המפקדים מג'וערה ליבנאל, ושם הקורס השתנה ל"קורס קצינים מפקדי מחלקות". זו הפעם הראשונה שהתקיים קורס קצינים במתכונת רחבה יותר, והוא כלל נושאים רבים, בהם ארטילריה, שלא נלמדו עד אז. את הקורס ניהל ד"ר רפאל לב, ששירת קודם לכן בצבא האוסטרי. עם ששת המדריכים הראשונים בקורס, שנבחרו בקפידה רבה על־ידי יעקב דורי, נמנו משה דיין ויגאל אלון.[[67]](#footnote-67)

הקורסים ביבנאל,[[68]](#footnote-68) שפותחו בהדרגה על בסיס קורסי הפיקוד של ה"הגנה", נחשבים לקורסים הראשונים ב"הגנה". אלה היו קורסים מותאמים באופן מלא למפקדי מחלקות - בדומה לקורסים מקבילים בצבאות מתקדמים אחרים.[[69]](#footnote-69) המטרה הייתה להכשיר קצין, ולא רק לתפקיד של מפקד מחלקה - ומשמעות הדבר הייתה פיתוח חשיבה עצמאית של המפקד. בקורס הושם דגש על חשיבה מעמיקה ועצמאית. המדריכים עודדו את החניכים לרכוש השכלה צבאית, לאסוף מידע, לתכנן ולנקוט יוזמה.[[70]](#footnote-70)

לב, שלחם במלחמת־העולם הראשונה, שילב בקורס תכנים שותם נהוג היה ללמוד בצבא סדיר, והדבר תרם רבות לחניכי הקורס ולמדריכיו. ואולם, התכנים האלה לא הותאמו לנסיבות המיוחדות של ארץ־ישראל, ולכן הייתה חשיבות לכך שגישתו אוזנה ולכן הייתה חשיבות לכך שגישתו אוזנה על־ידי המדריכים האחרים. בין היתר הם הדגישו שבלחימה אין פתרון בית־ספר: "כל מעשה לפי המצב, שׂכל חברֶה, שׂכל", אמר יוסף אבידר.[[71]](#footnote-71) תרומה מיוחדת לקורס הייתה זו של המדריכים שבאו מפלגות הלילה של וינגייט, שהיו בעלי ניסיון קרבי רב.

לאחר ביקורת שערכו הבריטים באתר הקורס ביבנאל, שבה התגלה נשק לא חוקי, הוחלט שלא לקחת סיכון ולהעתיק את הקורס לעין השופט. החניכים והמפקדים חולקו לכמה קבוצות. הקבוצה העיקרית הייתה בפיקודם של לב ומשה כרמל, ומשימתה הייתה לשאת נשק ללא רישיון ולהעבירו ברגל בלילה לעין השופט. דיין השתייך לקבוצה הזאת, שמנתה 43 אנשים, וכוּנתה מאז המ"ג. בדרך התגלתה הקבוצה על־ידי סיור של חיל הסְפר העבר־ירדני, וחבריה נעצרו ונשלחו הועברו לכלא הבריטי בעכו.

בכלא עכו עברו העצורים חקירה שלוותה במכות. הבריטים הדגישו בעת החקירה שנשיאת נשק לא חוקי דינה עונש מוות בתוקף התקנות לשעת חירום. בתחילה דיין שיתף פעולה - בשונה מן העצורים האחרים - עם חוקריו. ואולם, כשהם המשיכו להכות אותו הוא איים עליהם שחבריו בחוץ ינקמו בהם. המכות פסקו. דיין החליט על דעת עצמו למסור פרטי מידע מסוימים שלא יזיקו, למשל, על חברותם ב"הגנה" - זאת תוך ניסיון להסביר לבריטים שארגון ה"הגנה" אינו אויב שלהם.

החוויה של תא צר וסגור בכלא הייתה קשה לדיין, שרוחו החופשית הייתה מורגלת למרחבים הפתוחים באזורים הכפריים ובשדות העמק. ביומנו כתב: "מצב רוחנו השתנה כאשר הוגפו מאחורינו שערי הברזל של הכלא".[[72]](#footnote-72)

העצורים הפכו לכלי משחק בין הבריטים, שדרשו כי ארגון ה"הגנה" יתפרק מנשקו באופן מלא, ובין הסוכנות היהודית, שהיתממה וטענה שלא קיים ארגון ברמה הארצית כמו ה"הגנה" שמחזיק נשק. לרוע מזלם של העצורים הוחלף גנרל ויוול בגנרל אוולין יו בארקר, שלימים התברר כאנטישמי מובהק. המשפט נמשך כמה ימים, ובמהלכו מסרו קצינים בריטים ששירתו עם דיין עדות אופי עליו. ואולם גזר הדין היה קשה - מאסר עולם אחד (לאבשלום טאו), ועשר שנות מאסר לכל אחד מן האחרים.

זו הייתה מכה מורלית קשה לעצורים. לאחר גזר הדין הם הועברו לבית הכלא, ושם הוחזקו כאסירים לכל דבר תחת הגבלות קשות, בתנאים של בית כלא עות'מאני, שעבר רק שיפורים מעטים בעת שלטון הבריטים. בתוך כותלי הכלא התארגנה הקבוצה ובחרה ממלאי תפקידים. דיין נבחר לקיים את קשרי החוץ עם שלטונות הכלא, והגיש את התביעות של חברי הקבוצה. ממכתביו בתקופה הזאת עולה שהוא שמר על קור רוח בכלא ולא נכנס לדיכאון. הוא אף מצא נקודות חיוביות במצבו, בעיקר בכל הנוגע לקשרים שרקם עם חברי הכנופיות הערביות שעימם הרגיש שותפות גורל. "בדרך כלל החיים פה מעניינים", כתב, "ואת שלושת ימי החג [רמדאן] חגגנו ונהנינו. יחס הערבים אלינו טוב מאוד, אם כי רובם אנשי כנופיות".[[73]](#footnote-73) כמו כן התפתחו יחסי קִרבה עם הרוויזיוניסטים שישבו בכלא.[[74]](#footnote-74) בשונה מחבריו, דיין התייחס בשוויון נפש לתנאים הפיזיים ולאוכל בכלא, ובניגוד לרוב חבריו התייחס לכך בשוויון נפש. את קשיחותו ייחס לחינוך שקיבל מאִמו ולאופייה.[[75]](#footnote-75) למרות זאת, לאחר שחרורו חשש דיין מאוד להיכלא שוב, ובשנים הנותרות של המנדט הבריטי עשה הכול כדי לא להיקלע למצב שבעטיו יחזור לכלא. אין ספק שהשהייה בכלא הייתה בית־ספר לדיין, והוא יצא ממנו אדם אחר משנכנס אליו.[[76]](#footnote-76)

***הפציעה***

דיין וחבריו שוחררו מן הכלא בשל תפנית נוספת במצב האסטרטגי העולמי - האיום שיצרו כוחותיו של הגנרל ארווין רומל, מפקד קורפוס אפריקה, על מצרים והמזרח־התיכון, והשתלטות כוחות ממשלת וישי על סוריה ולבנון בראשית 1941. המצב הזה עורר בבריטים בארץ־ישראל תחושה שהם מכותרים וזקוקים לשיתוף פעולה עם היהודים. התפנית הזאת הובילה לשחרורם של המ"ג כמעט בן לילה - לאחר שנה וחצי בכלא. דיין השתחרר ויצא לחופשה קצרה עם אשתו רות ובִתם יעל, שנולדה בפברואר 1939, כמה חודשים לפני שנכלא.

 בתגובה לאירועים הביטחוניים החליט ארגון ה"הגנה" להקים כוח ארצי, שיהיה בכוננות גבוהה, כדי להגן על היישוב היהודי. שתי הפלוגות הראשונות היו תחת פיקודו של יצחק שדה.[[77]](#footnote-77) למפקדי הפלוגות מונו אלה שנחשבו למפקדים נועזים ומבטיחים, בהם דיין ואלון, שקידומו היה מקביל לזה של דיין. הבריטים פנו ל"הגנה" בבקשה לקבל סיירים וחבלנים שיסייעו לכוחות הפלישה הבריטיים ללבנון שבשליטת ממשלת וישי. דיין וכ־30 מאנשיו נשלחו לפעול עם כוח אוסטרלי בגזרה המערבית בלבנון. רוב האנשים לא הכירו את השטח, ולא היו מנוסים בלחימה. חלקם לא עברו מעולם אימון בסיסי בנשק. דיין ערך סיורים בעומק השטח שהוחזק בידי חיילים צרפתים, ומכיוון שלא הכיר אותו היטב גייס לעזרתו את רשיד טאהר, מפקד ערבי לשעבר בכנופיית לוחמים ערבים בעת המרד הערבי הגדול. למרות הספקות של הסובבים אותו החליט דיין שניתן לסמוך על טאהר - החלטה שהוכיחה את עצמה בפעולה. היוזמה לרבים מן הסיורים שערכה הקבוצה הייתה של דיין, ללא הוראה מהבריטים. הוא הפיק מן הסיורים דוחות מועילים בנוגע לתנאי השטח, לצירים ולמיקום של הכוחות הצרפתיים.

על הסיורים כתב דיין:

איש מאיתנו לא הכיר את סוריה - השטח שהיינו אמורים לשמש בו מורי־דרך. רק אחד מבינינו ידע ערבית על בוריה,[[78]](#footnote-78) ולפי התוכנית היה עלינו להתחזות ולהתנהג כערבים. היו בין הבחורים שלא נתנסו ביריות בתחמושת חיה. לרובם לא היה ניסיון בהפעלת מקלע או תת־מקלע, לא צוידנו במפות ובתוך ימים ספורים היה צריך להכין את האנשים לתפקיד סיירים המתמצאים בשטח. על בעיית האימון התגברנו בעזרת שני מפקדים בעלי ניסיון. נשק בלתי־לגאלי קיבלנו ממחסני "ההגנה". נותרה השאלה העיקרית - הכרת השטח.[[79]](#footnote-79)

ב־8 ביוני 1942 החלה פלישת הבריטים ללבנון שבשליטת ממשלת וישי. ערב קודם לכן יצא דיין כחלוץ לתוך השטח העוין עם יחידה שמנתה 16 אנשים: עשרה אוסטרלים, חמישה ישראלים ומורה דרך ערבי - רשיד טאהר. משימותיהם היו ניתוק קו הטלפון בכביש החוף, שבאמצעותו עברה התקשורת אל העיר צור וממנה, וחסימת הכביש כ־5 ק"מ צפונית לגבול. שתי המשימות האלה בוצעו בהצלחה. המשימה השלישית הייתה השתלטות על שני גשרים על נחל אסכנדרון, שחצה את כביש החוף הלבנוני עד השפך שלו לים התיכון.

את הטור הישראלי הובילו דיין, טאהר וידידו של דיין זלמן מרט, מפקד בנוטרים, ולימים פקודו כמג"ד במחוז ירושלים במלחמת העצמאות.[[80]](#footnote-80) מטרת הכוח הייתה למנוע את פיצוץ הגשרים על הנחל כדי שיוכלו לשמש את הכוחות הפולשים. כשהגיעה היחידה לגשרים מצאו אנשיה שאלה אינם ממולכדים, ונותר להם להמתין לכוח הבריטי העיקרי הפולש. משזה בושש להגיע (עקב עיכוב במעברי הגבול, שבהם הטמינו הצרפתים מוקשים רבים - דבר שלא היה ידוע לדיין ולאנשיו) החליטו דיין והקצינים האוסטרלים להתקדם דרומה, ולהתמקם במבנה ששימש כתחנת משטרה מקומית סמוך לגשרים. את ההחלטה הזאת הם קיבלו משום שלא ידעו שהמבנה משמש מפקדה קדמית של הכוח הצרפתי.

הצרפתים זיהו את הכוח בעת התקדמותו, והתפתח קרב יריות. על־פי העדויות, דיין זרק רימון ממרחק של כ־25 מטרים, ושיתק את מכונת הירייה שהייתה על גג המבנה. אז הסתערו דיין ומרט וכבשו את המבנה. בקרב נהרגו ארבעה צרפתים וכעשרה נכנעו. בכוח של דיין היו הרוג אוסטרלי וכמה פצועים. הבעיה העיקרית הייתה שהכוח היה מנותק ומכותר בשטח האויב תחת אש צרפתית. דיין ארגן את ההגנה על המקום, וחבריו ליחידה הפעילו מכונת ירייה ומרגמה שלקחו שלל מן הצרפתים.[[81]](#footnote-81) בשעה שדיין צפה בנעשה באמצעות המשקפת שלקח מקצין צרפתי, פגע כדור בעדשת הזכוכית של המשקפת ועינו השמאלית של דיין התרסקה. הוא שכב במקום פצוע במשך כשש שעות, ולא איבד את הכרתו, אך לא יכול היה לראות אלא רק לשמוע. דיין נפצע בשעה 7:00, אך רק בשעה 13:00 חבר אל המבנה הנצור כוח הפלישה הבריטי. דיין פוּנה לאחור במשאית בריטית, והגיע לבית החולים "הדסה" בחיפה. לפני שנלקח לטיפול אמר לחברו מרט: "אין דבר, חייתי 26 שנים עם שתי עיניים. לא נורא, אפשר לחיות גם עם עין אחת". הפציעה נסקרה בעיתונות העברית, שבה הוצג דיין כגיבור. גם הקצינים האוסטרלים הביעו הערכה עמוקה לתפקודו בקרב.[[82]](#footnote-82)

בפעולה הזאת כבר ניכרו מאפייני הפיקוד של דיין לעתיד: האומץ הרב והשלכת חייו מנגד תוך כדי הליכה בראש, קור הרוח המשולב ביֵצר של הרפתקנות, השאיפה לפעולה נועזת והיכולת לאלתר.[[83]](#footnote-83)

דיין היה אופטימי וסבר שיתאושש במהירות, אבל התברר שהפציעה חמוּרה למדי. דיין ורות עברו להתגורר אצל הוריה בירושלים, והוא קיבל טיפול יום־יומי בבית החולים. הוא סבל מאוד מרסיסים בעין ומכאבי ראש. גם היד שלו, שספגה רסיסים, הייתה משותקת באופן חלקי. חלק מהבעיות האלה נמשכו כל חייו. הניסיונות לשחזר את מבנה העין כדי שיוכלו להתקין לו עין זכוכית לא צלחו, ודיין נאלץ להסתפק ברטייה שחורה. ברבות הימים הפכה הרטייה לסימן ההיכר שלו.

בשלב הזה העיבו כל אלה על מצב רוחו, כפי שכתב: "לא האמנתי שאוכל לחזור לכושר צבאי, ושקעתי בהרהורים נוגים על העתיד - חיי נכה חסר מקצוע ובסיס כלכלי".[[84]](#footnote-84)

ואכן, בעוד חבריו מתקדמים במעלה סולם הדרגות והתפקידים, נשכח דיין בצד בשל פציעתו הקשה, או לפחות זו הייתה תחושתו. השאלה האם היה משתלב בפלמ"ח אלמלא הפציעה נותרה פתוחה, אבל ספק אם היה מוצא את מקומו בפלמ"ח שאך זה הוקם. הסיבה לכך, לדעת טבת, היא שהפלמ"ח שיקף את ערכי תנועת הקיבוצים, ודיין היה בן מושב בעל משק עצמאי בנהלל. בנוסף, רוחו האינדיווידואליסטית לא התאימה להליכה בתלם האידיאולוגי שדרש הפלמ"ח.[[85]](#footnote-85) כמו כן, יגאל אלון, המתחרה הבולט של דיין במשך כל הדרך, מוּנה לסגן המפקד, ולאחר מכן למפקד הפלמ"ח. נראה שהשניים לא היו מוצאים מקום יחדיו בצמרת של ארגון כה קטן. רוב אנשי הפלמ"ח, שהיו מהתנועה הקיבוצית, היו נאמנים באופן מוחלט לאלון. למעשה, היחיד שאהד את דיין ותמך בו היה יצחק שדה.

 מודיעין, משא־ומתן, פוליטיקה מפלגתית וסוגיות מדיניות־ביטחוניות

בעקבות הפציעה נדחק דיין מפעילות מבצעית־פיקודית, שהיא המרכזית בכל עשייה צבאית. ואולם, מה שנראה בזמנו כאירוע טרגי, התברר מאוחר יותר כברכה: דיין זכה בהתנסויות אחרות, ששירתו אותו היטב והכינו אותו להמשך חייו. בתחילה הצטרף למחלקה המדינית של הסוכנות בעזרת ראובן שילוח, שהיה מקורב להוריה של רות אשתו, והכיר את דיין מהתקופה שבה פעל למען המ"ג בכלא עכו. הסוכנות קיימה קשר עם המודיעין הבריטי בניסיונות להיערך למצב שבו הארץ תיכבש על־ידי הגרמנים. באמצע 1941 הציע דיין להקים רשת ריגול שנודעה בשם "הרשת של משה דיין". התוכנית כללה הקמת רשת של תחנות שידור שישדרו לבריטים ידיעות על הנעשה באזור הכבוש. בספטמבר נערך קורס מפעילי תחנות, ובאמצעות בוגרי הקורס הקים דיין שש תחנות.[[86]](#footnote-86)

דיין יזם רעיונות נוספים שאותם הציג בפני הבריטים: הקמת מחלקת מסתערבים וכן הקמה של מחלקה גרמנית. התוכנית הייתה שאנשי המחלקה יהיו יהודים דוברי גרמנית, שיתחזו לגרמנים במקרה שארץ־ישראל תיכבש על־ידי הנאצים. ההצעה התקבלה על־ידי הבריטים, אך לבסוף הוטל ביצועה על הפלמ"ח. הפרויקט של המחלקה הגרמנית הופסק לאחר שהוסר האיום על ארץ־ישראל בעקבות תבוסת הכוח של רומל בסתיו 1942 באל־עלמֵין.

לפני שעזב את ירושלים ואת דירתם של הורי אשתו כדי לעבור למשק בנהלל, שבו קיווה לנהל חיים שקטים של חקלאי, היה דיין מעורב בהרפתקה נוספת. בהנחיית ה"הגנה" הוא יצא באוגוסט 1942 לבגדאד עם טור משאיות בריטיות, שנהגיהן היו יהודים מן היישוב. הוא התבקש להבריח מזוודות עם נשק שהיה מיועד להגנת יהודי בגדאד, זאת בעקבות הפרהוּד - פרעות שנעשו באוכלוסייה היהודית בבגדאד ב־2-1 ביוני 1941 על רקע אנטישמי. כדי לחמוק מהמשטרה הבריטית בבגדאד הוריד דיין את הרטייה מעינו, וכך הצליח למנוע את זיהויו. הוא חבר לאנצו סירני, שליח הסוכנות במקום, יצר קשר עם פעילי ה"הגנה" במקום, והעביר להם את הנשק. בדרכו חזרה הבריח שני צעירים יהודים שהגיעו מפולין, אחד מהם הוא דוד עזריאלי, לימים, הבעלים של רשת קניונים גדולה ונדל"ן רב בישראל.

במשך כמה שנים התגורר דיין עם משפחתו במשק שרכש בנהלל, והתמקד בפיתוחו. כמו כן בילה עם משפחתו שהתרחבה עם הולדת אודי ב־1942 ואסף ב־1945. ואולם, עקב האירועים הסוערים באותה תקופה נקרא שוב למלא משימות בשירות ה"הגנה".

לאחר שהסתיימה מלחמת־העולם השנייה בקיץ 1945 החל שוב מאבק של היישוב בבריטים. בסתיו 1945 החלו ב"הגנה" לתאם את פעולות הארגון עם האצ"ל והלח"י. ארגון הגג של המחתרות נקרא תנועת המרי. הפעולות באו לידי ביטוי בעלייה לא לגאלית ובהתקפות על מטרות בריטיות: באוקטובר 1945 הותקף מחנה המעצר עתלית; בנובמבר חיבל הפלמ"ח ברשת הרכבות ופוצץ סירות משמר חופים בריטיות במפרץ חיפה; ב־17 ביוני 1946 פוצץ הפלמ"ח 11 גשרים שחיברו את ישראל עם שכנותיה, ובכך התנתקה ארץ־ישראל יבשתית למשך זמן־מה. את הפעולות הוביל יגאל אלון, שכבר התמנה למפקד הפלמ"ח, יחד עם חברים אחרים של דיין שלקחו חלק בפעילות.

עם זאת דיין לא נשכח לגמרי על־ידי מִפקדת ה"הגנה". ב־1 בפברואר 1944 הכריז מפקד האצ"ל מנחם בגין על מרד נגד השלטון הבריטי. הדבר עמד בסתירה למדיניות של הסוכנות היהודית - שיתוף פעולה של היישוב עם המאמץ הבריטי, כולל מהלך לגיוס חטיבה יהודית עצמאית כחלק מן הצבא הבריטי (הידועה כבריגדה, שהוקמה ביולי 1944). לאחר שבנובמבר הרגו שני לוחמי לח"י בקהיר את הלורד מוין (וולטר גינס), הנציג הבריטי הבכיר במזרח־התיכון, הוחלט בהנהגת ה"הגנה" לחסל את הארגונים הסוררים. יחידה של ה"הגנה" פתחה בפעולות נגדם שכוּנו "הסזון" ("העונה" בצרפתית - קיצור של עונת הציד). דיין נקרא למשימה על־ידי ה"הגנה" על אף - ואולי בגלל - שבכלא בעכו גילה יחס חיובי כלפי הרוויזיוניסטים, ולא רחש להם טינה אידיאולוגית כמו רבים בפלמ"ח.[[87]](#footnote-87) מטעמים מובנים המעיט דיין לספר על חלקו בפרשה, אך ידוע שנפגש עם מנהיגי הארגונים וקיים עימם שיחות. מנחם בגין, מפקד האצ"ל, כתב בזיכרונותיו: "דיין השמיע באוזניי דברי עידוד מלבבים [...] ו[אמר] שהוא מעריך את פעולותינו".[[88]](#footnote-88) דיין הצליח לרכוש את האמון של בגין, והאחרון מעולם לא שמר לו טינה. שנים רבות לאחר מכן מינה בגין את דיין לשר החוץ בממשלתו - מינוי שנחשב אז לחציית קווים פוליטית בלתי נתפסת.

גם עם הלח"י, שהיה מיליטנטי ומסוכן יותר, הצליח דיין ליצור קשרים ולבנות יחסי אמון. אחד מבכירי הלח"י שהוחזק בשבי על־ידי הפלמ"ח כתב לדיין שהכרחי שהוא יהיה נוכח במפגש בין הארגון ל"הגנה": "אליך כבר נרכש אמון למדי. [...] הרי שאתה מבין שאחת מהערבויות להצלחת כל משא ומתן הוא באותה רוח הקִרבה האישית היוצרת את הרקע להבנה הדדית עמוקה".[[89]](#footnote-89) זו הייתה ההתנסות הראשונה של דיין במשא־ומתן בין יריבים עיקשים, והוא הוכיח כישרון בכך. טבת ערך השוואה מעניינת בין גישתו של אלון ובין גישתו של דיין. הראשון סלד מדרכם של לוחמי האצ"ל וסבר שהם גורמים לנזק רב, אך סירב מצפונית והתפטר מתפקידו כמפקד מבצע ה"סאזון". לעומת זאת, דיין אף שלא חש עוינות כלפי הארגונים הפורשים, ואפילו גילה במידת־מה הערכה לפעילותם, לא היסס למלא את המשימה שהטילו עליו, ובכך דבק בקו בן־גוריוניסטי, שלפיו הממלכתיות היא הערך העליון. דיין המשיך להיות עקבי בגישתו זו גם במעורבותו בפרשה קשה יותר - "אלטלנה".

בשנים הבאות הורחק דיין מפעילות מבצעית על־ידי חוגים דומיננטיים של הפלמ"ח, שאנשיו היו בני הקיבוצים, ועל־ידי התנועה לאחדות העבודה (סיעה ב'). לאחר פרישת סיעה ב' ממפא"י נוצר וקום שאותו מילאו צעירים, בהם דיין, שכבר השתתף בפורום שכוּנה "הטורקים הצעירים" שהקים ישראל גלילי ב־1939. זה היה פורום לדיון פתוח ובאווירה חופשית בסוגיות שונות שלא הביא בחשבון את הדרגות וההיררכיה של המשתתפים בו. הפורום דן בין היתר בהקמת מטכ"ל ארצי ובשינוי שחל במבנה ה"הגנה".[[90]](#footnote-90)

דיין החל את מעורבותו המפלגתית בסתיו 1944, והתמקד קודם כול בבחירתו האישית. במהלך פעילותו זו הכיר פוליטיקאי צעיר ושאפתן נוסף - שמעון פרסקי (לימים, פרס).[[91]](#footnote-91) לאחר שהיה מעורב במאבקים של צעירי המפלגה מול ותיקיה בוועידת מפא"י השישית, שנערכה ב־5 בספטמבר 1946, שבה השתתף כציר, נסע יחד עם פרס בחורף 1946 ל לבָּזל כמשקיף לקונגרס הציוני העולמי ה־22. במרכז הקונגרס עמד המאבק בין בן־גוריון וחיים ויצמן, מאבק אישי אך גם על הדרך שאותה יש לנקוט: ויצמן היה פייסני כלפי הבריטים לעומת בן־גוריון, שכבר נשא עיניו אל האמריקנים, והיה לוחמני יותר בגישתו כלפי הבריטים ומדיניותם. דיין היה אקטיביסט אף יותר מבן־גוריון, ודרש פעולה נחרצת נגד הבריטים - יותר מעשים ופחות דיבורים בעיקר בכל הנוגע להעפלה.[[92]](#footnote-92) דיין עלה לדבר וסיכם במילים: "אני לא מבין מה הוויכוח כאן, מפני שהארץ הזאת היא שלנו. ואם מישהו ייגע בה לרעה אנחנו נצטרך להכות אותו [...] זאת מלחמה".[[93]](#footnote-93)

בישיבת הוועד הפועל הציוני, שהתקיימה לאחר הקונגרס, הודיע בן־גוריון כי הוא מקבל על עצמו את תיק הביטחון בהנהלה הסוכנות הציונית - זאת לנוכח תחזיתו הקודרת שלפיה קרוב לוודאי שתפרוץ בעתיד הקרוב מלחמה כוללת עם הערבים. מהלך נוסף שעשה היה לבקש מיעקב דורי, שהתפטר מתפקידו כרמטכ"ל ה"הגנה", להגיע לבָּזל, ולשכנע אותו לקבל חזרה את תפקיד הרמטכ"ל. בבאזל נפגש דורי עם דיין ואמר לו שהוא רואה בו את אחד האנשים הבכירים בקבוצת ההנהגה, שתוביל את המדינה לעתיד בהתמודדות עם האתגרים הביטחוניים העצומים העומדים בפניה.[[94]](#footnote-94)

ואכן בחלקהּ הראשון של מלחמת העצמאות, שהחלה בנובמבר 1947, מצא עצמו דיין בתפקיד רס"ן בעוד עמיתיו לדרך יגאל אלון, שמעון אבידן ויגאל ידין, ואפילו צעירים ממנו, בהם יצחק רבין, היו בדרגה צבאית גבוהה משלו (רבין היה סא"ל).[[95]](#footnote-95) עמדה לו לרועץ העובדה שהוא לא השתייך באופן מובהק לאחת החבורות שיצרו את צה"ל: לא יוצאי הצבא הבריטי והבריגדה, ולא חברי הפלמ"ח שהיו נאמנים לתנועה הקיבוצית. דיין היה שייך לקבוצת נאמני בן־גוריון, אבל גם בה הוא לא היה במעגל הקרוב ביותר.[[96]](#footnote-96) עם פרוץ הקרבות הסתפק בתפקיד מטה של קצין לענייני ערבים, שמטרתו לגייס סוכנים שיסתננו לשורות האויב ויביאו מידע מודיעיני[[97]](#footnote-97) - תחום שהיה לו כבר ניסיון בו. עם זאת, התברר שוב שלתפקיד הזה היו יתרונות משמעותיים, ואולי קריטיים, להמשך דרכו.

התפקיד היה כרוך בקיום קשר ישיר עם הרמטכ"ל יעקב דורי, עם ראש המפקדה הארצית של ה"הגנה" ישראל גלילי ועם בן־גוריון, שהחזיק בתיק הביטחון החל מדצמבר 1946. ב־1 בינואר כינס בן־גוריון את צמרת הצבא והמודיעין להתייעצויות על המדיניות בנוגע לערביי ארץ־ישראל, ודיין הוזמן לדיון הזה. הוא מוּנה גם לוועדה מצומצמת, שכללה את ראשי המודיעין ואת אנשי המחלקה המדינית של הסוכנות, שתפקידה היה לתאם מדיניות כלפי ערביי הארץ. בעקבות האירועים האלה צבר דיין ניסיון משמעותי בהתנהלות עם הצמרת המדינית־ביטחונית, והתנסה בשיקוליה ובמהלכיה. לא פחות חשוב - הוא הפך להיות דמות מוּכרת וביסס את מעמדו, ובעיקר יצר יחסי אמון והערכה הדדית עם בן־גוריון - המנהיג החשוב ביותר בשנות הקמת המדינה.

ב־29 בנובמבר 1947 קיבלה עצרת האו"ם החלטה על סיום המנדט הבריטי ועל חלוקת ארץ־ישראל. כבר למחרת החלו מעשי של הערבים נגד היישוב היהודי. זה היה חלקהּ הראשון של מלחמת העצמאות (חלקהּ השני החל עם הכרזת המדינה ב־14 במאי ופלישת מדינות ערב ביום שאחריה), והוא כלל מאבק אכזרי וללא פשרות על השליטה בארץ־ישראל - זאת בתקופה שהבריטים שלטו עדיין בארץ. את המאבק ניהל ארגון "ההגנה", ולצידו היו האצ"ל והלח"י. המאבק כלל בעיקר פעולות גרילה וטרור, וכן מבצעים צבאיים מוגבלים בהיקפם שמטרתם הייתה להשיג שליטה בערים המרכזיות, בדרכים האסטרטגיות ובמרחב הכפרי. עד אפריל 1948 התמקד היישוב היהודי במגננה, ובאותו חודש עבר למתקפה מאורגנת ונרחבת. הוא הביס לחלוטין את הצד הערבי־פלסטיני, בלם את פלישת צבאות ערב, שהחלה במאי 1948, ועד ההפוגה הראשונה ביוני 1948 יצר רצף טריטוריאלי ודמוגרפי של יישובים יהודיים.[[98]](#footnote-98)

ב־22 באפריל 1948 השתלטה חטיבת כרמלי על חיפה, ודיין מוּנה על־ידי בן־גוריון להסדיר את הרכוש הערבי הנטוש. בכך רכש את ניסיונו הראשון בממשל צבאי. הוא הורה על העברת הציוד והמזון למחסני צה"ל כדי שלא ייפול לידי בוזזים - בעיקר גרעיני חיטה ליישובים היהודיים. היו שסברו שזה היה צעד מוצדק לנוכח הנזק שגרמה המלחמה ליישובים, והיו שראו בכך מעשה לא מוסרי.[[99]](#footnote-99)

באותה תקופה חווה דיין אירוע אישי קשה - אחיו הצעיר זוהר (זוריק) נהרג באפריל 1948 בקרב על רמת יוחנן נגד גדוד דרוזי, שנלחם לצד הערבים. זמן קצר לאחר מכן ניהל גיורא זייד[[100]](#footnote-100) משא־ומתן עם הדרוזים על העברת תמיכתם לצד הישראלי. הוא חשש מתגובתו של דיין, אבל כשהעלה זאת בפניו הגיב דיין בחיוב ללא היסוס. תגובתו מעידה על אופיו הפרגמטי. זייד סיפר זאת כי לאחר שהעלה את האפשרות בפני דיין חשב האחרון לרגע, ואז אמר "יאללה".[[101]](#footnote-101) **בפגישה שהתקיימה בין מנהיג הדרוזים אִסמאעיל קבלאן ובין גיורא זייד ומשה דיין בקריית עמל, גילה דיין יכולת אישית יוצאת דופן להשפיע על בן שיחו, והוא הצליח לשכנע אותו שאין סכסוך בין הדרוזים ליהודים, וממילא היהודים הולכים לנצח במלחמה.[[102]](#footnote-102) זו הייתה תחילתה של הברית עם הדרוזים בישראל, ובמסגרתה הם שולבו בצה"ל וביתר מערכות המדינה.**

ב־14 במאי 1948 הוקמה מדינת ישראל, וב־26 במאי הוקם צה"ל. דיין היה אז בן 32. לאחר הקמת המדינה התרוקן מתוכן תפקידו של דיין כקצין לענייני ערבים. על אף שהיה מעוניין לקבל תפקיד קרבי, לא הוצע לו תפקיד כזה. דיין המתוסכל כתב על התקופה הזאת:

הסתובבתי להם בין הרגליים. הייתי בלי עבודה והרגשתי לא טוב. רציתי להצטרף לאחת היחידות. אז הדגש היה על לעשות את המלחמה, ולא לנהל ולתכנן אותה. רציתי להיות ביחידה לוחמת, ולא חשוב היה לי אם כמפקד חטיבה או כמפקד פלוגה.[[103]](#footnote-103)

סיכום - חינוכו של אסטרטג

ספרות המחקר העוסקת בתכונות של מנהיגים אסטרטגים ובהכשרתם מצביעה על כמה ממדים חשובים של מנהיגות אפקטיבית.[[104]](#footnote-104) הממד הראשון הוא מולד - כריזמה (שמשמעותה מתת האל), כישרון ויכולת אישיותית להוביל, להשפיע על אנשים בדרכים שונות - דבר שלא ניתן ללמידה או לחיקוי. עם זאת, רצוי שהמנהיג יהיה מצויד בידע ובמיומנויות שרכש בשלבים הראשונים של התפתחותו אשר יכינו אותו לאתגרים השונים, שיהיה מצויד בידע מקצועי בתחומים המקצועיים שבהם הוא עוסק ובד בבד שיהיה בעל ידע נרחב בענייני העולם. יש יתרון ברור למנהיג החווה ומכיר את הקשיים בשטח ואת האתגרים שעימם מתמודדים החיילים הפשוטים שנמצאים בשוחות. כך הוא מבין את המשמעות המעשית של החלטות הרות גורל שהוא מקבל על אנשים שאמורים להוציא אותן לפועל. דרך הלימוד הרצויה היא זו המשלבת לימוד עיוני עם התנסויות מעשיות שונות ומגוונות. גם חניכה אישית על־ידי דמויות משמעותיות בדרכו של המנהיג הצעיר היא מפתח להצלחה של המנהיג־האסטרטג.

בדרכו של דיין נקרו שלל התנסויות כאלה, שהפכו ללמידה משמעותית בשל אופיו הסקרן ויכולתו להתגמש בהתאם למצבים שונים, ובשל יכולתו הייחודית להחזיק בדעות מורכבות, ולעיתים אף כאלה שיש בהן סתירות, ולהמשיך לתפקד היטב.

עוד בילדותו למד להכיר את הערבים מקרוב, את תרבותם ואת דתם, ולא ראה בהם אויב העשוי מקשה אחת אלא יריב עיקש ורב־גוני שנלחם על מה שצודק בעיניו. הוא היה מעורב בסכסוכים בין רועים ואיכרים - העימותים העתיקים מראשית התרבות האנושית, ולמרות כל המורכבות של הדיפלומטיה הבין־לאומית זכר תמיד שהמאבק על האדמה הוא המקור לכל יתר הדברים. מעֵבר לכך, דיין ראה בערבים חלק בלתי נפרד מנוף הארץ. כפי שקיבל את אקלימה הקשוח לעיתים של הארץ, כך ראה את הערבי - לטוב ולרע הוא חלק מעסקת החבילה הנקראת ארץ־ישראל.

בתקופה שבה היה בכלא התפתחה אצלו מידת־מה של אמפתיה כלפי הצד הערבי, שנלחם באמצעים שונים, כולל טרור, בשלטון זר. הוא חלק את הכלא הן עם ערבים והן עם היהודים מהארגונים הפורשים, שנחשבו אז למוקצים בעיני רוב אנשי ה"הגנה", ופיתח אהדה כלפי שתי הקבוצות - מטרותיהן היו שונות משלו, אך דרך המאבק וההקרבה הייתה משותפת. בהמשך דרכו השפיעו עליו מאוד ההבנות האלה.

כבר בגיל צעיר אחז דיין בנשק ולמד להילחם. הוא זכה למדריכים ולחונכים מעולים שלימדו אותו טקטיקה ולוחמה זעירה, אבל בעיקר מהי מנהיגוּת. וינגייט ושדה היו הבולטים שבהם אבל לא רק הם. מפקדים נוספים ב"הגנה", בהם רפאל לב ויעקב דורי, עזרו לו במהלך דרכו. בנוסף, דיין זכה להשכלה צבאית פורמלית בקורס הסמלים הבריטי ובקורס מפקדי המחלקות של ה"הגנה" ביבנאל, שם למד להכיר את הצבא הסדיר ואת התנהלותו. הוא הוביל מארבים וסיורים והשתתף בקרבות קטנים רבים, שבהם הוכיח את קור רוחו עד שנפגע בעינו. הפציעה הייתה בעיניו קללה מכיוון שקטעה את רצף קידומו בתחום המבצעי. ההוכחה לכך הייתה קידומו המהיר של יגאל אלון, עמיתו־יריבו, שהחל את הדרך איתו, והפך עד מהרה לסגן מפקד הפלמ"ח, ולאחר מכן למפקד הארגון. ואולם לצד הקללה הייתה גם ברכה, שכן בעקבות הפציעה הייתה לו הזדמנות להתנסויות שונות, והוא פיתח כישורים הנדרשים ממנהיג ברמה האסטרטגית. בפעם הראשונה התנסה דיין בניהול משא־ומתן כאשר ייצג את המ"ג בפני השלטונות בכלא עכו. לאחר פציעתו נוצלו כישורי המשא־ומתן האלה למגעים עם אנשי המחתרות הפורשות - האצ"ל והלח"י. התנסות נוספת הייתה בתחום המודיעין: תכנון והקמת רשת איסוף מודיעין וכן הכשרת האנשים בה.

לא פחות חשובה הייתה ההתנסות הפוליטית בעקבות הקשרים שיצר עם בן־גוריון ועם עסקנים שונים במפא"י. לבסוף, הוא התנסה בסוגיות מדיניות־ביטחוניות כשהשתתף בפורום "הטורקים הצעירים", ובשיחות עם בכירים, בהם רמטכ"ל ההגנה דורי. הקשר המיוחד שהחל להירקם עם בן־גוריון הוא זה שסלל את דרכו בהמשך.

השלבים הראשונים בדרכו של דיין היו אפוא מזיגה נדירה של התנסויות ולמידה של מנהיגוּת קרבית, עבודת מטה ומודיעין בתפקידים מיוחדים, משא־ומתן מורכב עם יריבים וחשיפה לשיקולי הדרג המדיני, שבעיניו השיקול הצבאי הוא רק חלק ממערך שיקולים רחב יותר. נוסף על ההתנסויות המקצועיות המגוונות הללו זכה דיין גם לטבילה ראשונה בפוליטיקה מפלגתית. כל אלה היו הכנה מצוינת לקראת אתגרי העתיד ולתפקידי המפתח שעוד נכונו לו.

1. העלייה השנייה היא גל ההגירה של יהודים שהגיעו לארץ בשנים 1914-1904 - בעת שהייתה תחת שלטון האימפריה העות'מאנית. גל ההגירה נקטע במלחמת־העולם הראשונה. בשנים האלה הגיעו לישראל כ־35 אלף עולים, רובם ממזרח אירופה. [↑](#footnote-ref-1)
2. טבת, 1971, עמ' 33. [↑](#footnote-ref-2)
3. **שם**, עמ' 42-40. [↑](#footnote-ref-3)
4. דיין, 1976, עמ' 17. [↑](#footnote-ref-4)
5. **שם**, עמ' 28. [↑](#footnote-ref-5)
6. **שם**, עמ' 32. [↑](#footnote-ref-6)
7. טבת, 1971, עמ' 79. [↑](#footnote-ref-7)
8. Naphtali Lau Lavie, **Moshe Dayan**, Valentine Mitchell, London, 1968, p. 21. [↑](#footnote-ref-8)
9. טבת, 1971, עמ' 79. [↑](#footnote-ref-9)
10. **שם**, עמ' 99. [↑](#footnote-ref-10)
11. **שם,** עמ' 87-85. [↑](#footnote-ref-11)
12. **שם**, עמ' 124-123. [↑](#footnote-ref-12)
13. Sun Tzu, **On the Art of War**, translated from the Chinese by Lionel Giles, Allandale Online Publishing, Leicester, 2000, p. 11. [↑](#footnote-ref-13)
14. טבת, 1971, עמ' 51. [↑](#footnote-ref-14)
15. **שם**, עמ' 52-51. [↑](#footnote-ref-15)
16. **שם**, עמ' 67. [↑](#footnote-ref-16)
17. טבת, 1971, עמ' 67. [↑](#footnote-ref-17)
18. דיין, 1976, עמ' 23. [↑](#footnote-ref-18)
19. **שם**, עמ' 33. [↑](#footnote-ref-19)
20. **שם**. [↑](#footnote-ref-20)
21. טבת, 1971, עמ' 120. [↑](#footnote-ref-21)
22. **שם**, עמ' 120. [↑](#footnote-ref-22)
23. טבת, 1971, עמ' 139. [↑](#footnote-ref-23)
24. דיין, 1976, עמ' 34. [↑](#footnote-ref-24)
25. בני השבט הזה מתגוררים היום ביישוב זרזיר שליד נהלל, ורבים מהם משרתים בכוחות הביטחון. [↑](#footnote-ref-25)
26. דיין, 1976, עמ' 32. [↑](#footnote-ref-26)
27. טבת, 1971, עמ' 133. [↑](#footnote-ref-27)
28. **שם**, עמ' 196 [↑](#footnote-ref-28)
29. עמ' 197. **שם**, [↑](#footnote-ref-29)
30. **שם**, עמ' 248. [↑](#footnote-ref-30)
31. דיין, 1976, עמ' 52. [↑](#footnote-ref-31)
32. טבת,1971, עמ' 104. [↑](#footnote-ref-32)
33. **שם**, עמ' 108. [↑](#footnote-ref-33)
34. בר־און, 2014, עמ' 31. [↑](#footnote-ref-34)
35. **שם**, עמ' 104. [↑](#footnote-ref-35)
36. **שם**, עמ' 108. [↑](#footnote-ref-36)
37. **שם.** [↑](#footnote-ref-37)
38. **שם**, עמ' 110. [↑](#footnote-ref-38)
39. מרדכי נאור (עורך) ***מכתבי אהבה - משה דיין,*** משכל, תל־אביב, 2016, עמ' 9. [↑](#footnote-ref-39)
40. טבת, 1971, עמ' 138-137. [↑](#footnote-ref-40)
41. בר־און, 2014, עמ' 37. [↑](#footnote-ref-41)
42. *אנשי הגרעין התיישבו באופן זמני בגבעת שמרון שליד נהלל, וחיכו לקבל חלקת אדמה ממוסדות התנועה הקיבוצית שעליה יקימו את קיבוצם (בר־און, 2014, עמ' 38). דיין ורות היו חברים בגרעין שמרון כשנתיים אך פרשו ממנו כחודשיים לפני שהגרעין התיישב בחניתה - בנובמבר 1938 (טבת, 1971, עמ' 154). דיין היה שותף להקמת חניתה כמה חודשים לפני שגרעין שמרון הגיע למקום - במרס 1938.*  [↑](#footnote-ref-42)
43. בר־און, 2014, עמ' 39. [↑](#footnote-ref-43)
44. גרשון ריבלין, **לאש ולמגן: *תולדות הנוטרות העברית,*** מערכות, תל־אביב, 1962. [↑](#footnote-ref-44)
45. טבת, 1971, עמ' 157 [↑](#footnote-ref-45)
46. דיין, 1976, עמ' 36. [↑](#footnote-ref-46)
47. דיין, 1976, עמ' 37. הפסיכולוג וההיסטוריון הצבאי דיקסון כינה כך בדיוק את הריטואלים הצבאיים בספרו. ראו: נורמן דיקסון, ***הפסיכולוגיה של השלומיאליות בצבא***, מערכות, תל־אביב, תשס"ג. דיקסון טען שהריטואלים האלה הופכים לחזות הכול, משתלטים על הצבא ופוגעים ביצירתיות ובמקוריות הדרושים להתמודדות עם האתגרים החדשים בשדה הקרב. [↑](#footnote-ref-47)
48. יעקב דורי (1973-1899) - הרמטכ"ל הראשון של צה"ל. עלה לארץ־ישראל עם משפחתו ב־1906. בשלהי מלחמת־העולם הראשונה התגייס לצבא הבריטי, ושירת בגדודים העבריים. ב־1939 התמנה לראש המטה הכללי של ה"הגנה". ב־1947 עסק בהכנת כוחות ה"הגנה" למלחמה. לאחר הקמת המדינה התמנה לרמטכ"ל צה"ל - תפקיד שאותו מילא עד 1949. [↑](#footnote-ref-48)
49. טבת, 1971, עמ' 159. [↑](#footnote-ref-49)
50. **שם**, עמ' 164. [↑](#footnote-ref-50)
51. יגאל שפי,**סיכת מם־מם: המחשבה הצבאית בקורסים לקצינים ב"הגנה"*,*** משרד הביטחון - ההוצאה לאור, תל־אביב, 1991, עמ' 61. [↑](#footnote-ref-51)
52. בר־און, 2014, עמ' 41. [↑](#footnote-ref-52)
53. שפי, 1991, עמ' 66-63. [↑](#footnote-ref-53)
54. יצחק שדה (1952-1890) - אלוף בצה"ל, מפקד, אסטרטג, מחנך וסופר יהודי. הוא עלה לארץ ב־1920, והיה ממייסדי גדוד העבודה. שדה שירת ב"הגנה" והקים את הפו"ש - פלוגות השדה ואת פו"מ - יחידות לפעילות מיוחדת. ב־1941 הקים את הפלמ"ח, ופיקד עליו עד 1945. [↑](#footnote-ref-54)
55. בר־און, 2014, עמ' 40. [↑](#footnote-ref-55)
56. דיין, 1976, עמ' 38. [↑](#footnote-ref-56)
57. טבת, 1971, עמ' 167. [↑](#footnote-ref-57)
58. יגאל אלון (1980-1918) - איש צבא ופוליטיקאי ישראלי, מפקד הפלמ"ח, ממפקדי צה"ל במלחמת העצמאות, חבר כנסת ושר בממשלות ישראל. במשך שנים רבות הייתה תחרות - לעיתים סמויה ולעיתים גלויה - בין אלון לדיין, שני הצברים המבטיחים שעשו מסלול דומה מן הצבא לפוליטיקה. [↑](#footnote-ref-58)
59. טבת, 1971, עמ' 168 [↑](#footnote-ref-59)
60. **שם**, עמ' 168. [↑](#footnote-ref-60)
61. הפלגה של וינגייט בעין חרוד מנתה 18 חיילים בריטים ו־24 יהודים רובם מחניתה - טבת, 1971, עמ' 169. [↑](#footnote-ref-61)
62. שלומי שטרית, **פלגות הלילה המיוחדות (SNS) במרד הערבי- מאפייניה של היחידה ותורת הלחימה שלה במבחן הפעילות הצבאית**, עבודה לשם קבלת התואר מוסמך, אוניברסיטת בר אילן, רמת גן, תשע"ג, עמ' 100. [↑](#footnote-ref-62)
63. טבת, 1971, עמ' 170. [↑](#footnote-ref-63)
64. טבת, 1971, עמ' 172. [↑](#footnote-ref-64)
65. בר־און, *2014,*עמ' 44. [↑](#footnote-ref-65)
66. טבת, 1971, עמ' 175. [↑](#footnote-ref-66)
67. טבת,1971, עמ' 176. [↑](#footnote-ref-67)
68. התקיימו שני קורסים כאלה. השני הופסק מוקדם מהמתוכנן עקב מעצרם של המ"ג. [↑](#footnote-ref-68)
69. שפי, 1991, עמ' 76-75. [↑](#footnote-ref-69)
70. **שם**, עמ' 81. [↑](#footnote-ref-70)
71. **שם**, עמ' 77. [↑](#footnote-ref-71)
72. דיין, 1976, עמ' 40. [↑](#footnote-ref-72)
73. טבת, 1971, עמ' 192. [↑](#footnote-ref-73)
74. **שם**, עמ' 195. [↑](#footnote-ref-74)
75. **שם**, עמ' 202. [↑](#footnote-ref-75)
76. נאור, 2016, עמ' 135. [↑](#footnote-ref-76)
77. ב־15 במאי 1941 הוקמו שתי פלוגות תחת פיקודו של יצחק שדה בעקבות החלטה על הקמת כוח ארצי, שיגן על היישוב היהודי וגם ישמש עתודה לשיתוף פעולה עם הצבא הבריטי. הכוח הזה היה הגרעין שממנו התפתח הפלמ"ח. דיין שירת אפוא בפלמ"ח תקופה קצרה עוד לפני שהארגון נקרא הפלמ"ח, ואף שאימץ את מאפייניו החברתיים והפוליטיים המובהקים, אִפשר לו הדבר לטעון שמעולם לא שירת בפלמ"ח. [↑](#footnote-ref-77)
78. הידע של דיין בשפה הערבית היה מועט - הוא היה יכול לנהל שיחה בסיסית בלבד. [↑](#footnote-ref-78)
79. דיין, 1976, עמ' 49. [↑](#footnote-ref-79)
80. בר־און, 2014, עמ' 51-50. [↑](#footnote-ref-80)
81. קיימים הבדלים בין הגרסאות של האוסטרלים והישראלים בנוגע לשאלה מי תפס את הפיקוד על הכוח, אולם אין ספק שדיין ומרט הובילו את הלחימה וההסתערות - טבת, 1971, עמ' 213. [↑](#footnote-ref-81)
82. בר און, 2014, עמ' 53. [↑](#footnote-ref-82)
83. טבת, 1971, עמ' 208. [↑](#footnote-ref-83)
84. דיין, 1976, עמ' 52. [↑](#footnote-ref-84)
85. טבת, 1971, עמ' 227. [↑](#footnote-ref-85)
86. בר און, 2014, עמ' 55. [↑](#footnote-ref-86)
87. טבת, 1971, עמ' 234. [↑](#footnote-ref-87)
88. מנחם בגין, ***המרד: זכרונותיו של מפקד הארגון הצבאי הלאומי בארץ־ישראל***, אחיאסף, ירושלים, 1950, עמ' 391. [↑](#footnote-ref-88)
89. טבת, 1971, עמ' 235 [↑](#footnote-ref-89)
90. יהודה הראל, **הלוחם: חייו ועלילותיו של משה דיין,** מוקד, תל־אביב, תשכ"ז, עמ' 58. [↑](#footnote-ref-90)
91. שמעון פרס (2016-1923) - פוליטיקאי ואיש ציבור, כיהן כחבר כנסת, כשר, כראש ממשלה וכנשיא. [↑](#footnote-ref-91)
92. טבת, 1971, עמ' 242. [↑](#footnote-ref-92)
93. טבת, 1971, עמ' 242. [↑](#footnote-ref-93)
94. **שם**, עמ' 243. [↑](#footnote-ref-94)
95. דרגת אל"ם הוכנסה לצה"ל ב־1950, ודרגת תא"ל הוכנסה רק ב־1968, כך שדרגת סא"ל הייתה בכירה מאוד - אחת לפני תפקיד אלוף, שהיה כפוף רק לרמטכ"ל. [↑](#footnote-ref-95)
96. בר־און, 2014, עמ' 61. [↑](#footnote-ref-96)
97. את הסוכנים גייס קודם כול מבני השבט הבדואי אל־מזריב, שאיתם בילה בילדותו. לפחות אחד מהם - עבד עבידת - היה חבר כנופיות בתקופת המרד הערבי - טבת, 1971, עמ' 248. [↑](#footnote-ref-97)
98. בני מוריס,***1948: תולדות המלחמה הערבית־הישראלית הראשונה,*** עם עובד, תל־אביב, 2010. [↑](#footnote-ref-98)
99. טבת, 1971, עמ' 251. [↑](#footnote-ref-99)
100. גיורא זייד (2005-1941) - בנם של אנשי "השומר" ציפורה ואלכסנדר זייד. ב־1938 נרצח אביו על־ידי בדואי. הוא גדל מוקף בשכנים בדואים, דיבר ערבית רהוטה, והיה בקיא במנהגים המקובלים בעולם הערבי. [↑](#footnote-ref-100)
101. טבת, 1971, עמ' 249. [↑](#footnote-ref-101)
102. "קצין דרוזי בשירות ישראל, סיפורו של אסמאעיל קבלאן", **דבר**, 8.12.1960. [↑](#footnote-ref-102)
103. טבת, עמ' 251. [↑](#footnote-ref-103)
104. Yakov Ben Haim, “What Strategic Planners Need to Know”, **Workshop on Strategic Uncertainty in National Security Samuel Neaman Institute**, Technion Haifa, 26.6.2018. [↑](#footnote-ref-104)